Sekolah sedia digunakan sebagai pusat pemindahan, pusat mengundi: Radzi

PUTRAJAYA, 26 Safar 1444H, Jumaat – Menteri Pendidikan, Datuk Dr Radzi Jidin berkata, beberapa sekolah sedia digunakan sebagai pusat mengundi serta pusat pemindahan sementara bagi bencana banjir.

Beliau berkata, kementerian mempunyai senarai sekolah sesuai yang boleh digunakan oleh agensi pusat sekiranya berlaku banjir dan juga untuk Pilihan Raya Umum ke-15 (PRU15) akan datang.

“Kami menyokong penggunaan sekolah untuk kepentingan negara dalam konteks pengurusan banjir dan mengadakan pilihan raya,” katanya seperti dilapor akhbar tempatan, hari ini.

Bagaimanapun, Radzi berkata, banjir kadangkala boleh berlaku di tempat yang tidak dijangka.

“Dalam konteks ini, agensi pusat sentiasa boleh meminta sekolah yang tiada dalam senarai dijadikan pusat pemindahan,” katanya.

Sebelum ini, Menteri Kesihatan, Khairy Jamaluddin berkata, adalah tidak kondusif untuk mengadakan PRU15 pada musim banjir kerana banyak faktor perlu dipertimbangkan.

Khairy berkata, bahawa banyak tenaga kerja diperlukan untuk mengendalikan pilihan raya pada musim tengkujuh.

Perdana Menteri, Datuk Seri Ismail Sabri Yaakob berkata, beliau akan mengumumkan tarikh pembubaran Parlimen tidak lama lagi bagi memberi laluan kepada PRU15.


COVID-19: Kes pulih lebih tinggi daripada positif baharu hari ini

KUALA LUMPUR, 12 Rabiulawal 1442H, Khamis – Kes pulih COVID-19 hari ini mengatasi angka kes positif dengan 685 kes pulih dilaporkan, manakala kes baharu adalah sebanyak 649 kes.

Ketua Pengarah Kesihatan Tan Sri Dr Noor Hisham Abdullah berkata, daripada jumlah kes positif itu sebanyak 642 kes adalah penularan dalam negara, manakala tujuh lagi adalah kes import yang mendapat jangkitan dari luar negara.

Memperincikannya, beliau berkata 352 kes dilaporkan di Sabah manakala 132 kes di Selangor, Negeri Sembilan (43), Kedah (37), Kuala Lumpur (21), Labuan (17), Pulau Pinang (13), Johor (10), Sarawak (lapan), Perak (lima), manakala masing-masing satu kes di Pahang, Melaka, Terengganu dan Putrajaya.

“Di Sabah, 55 kes adalah daripada kluster-kluster, termasuk 11 kes daripada kluster baharu iaitu Kluster Sakti dan Kluster Tuguson, 170 kes daripada saringan kontak rapat kes positif COVID-19 dan 127 kes daripada lain-lain saringan COVID-19.

“Di Selangor, 70 kes daripada kluster-kluster, termasuk enam kes dari kluster baharu iaitu Kluster Taman Laut dan Kluster Bah Medan, 41 kes daripada saringan kontak rapat kes positif COVID-19 dan 21 kes daripada lain-lain saringan COVID-19,” katanya dalam kenyataan mengenai perkembangan COVID-19 hari ini.

Noor Hisham berkata di Negeri Sembilan pula, 36 kes daripada kluster-kluster, termasuk 16 kes daripada kluster baharu iaitu Kluster Taman Bunga, lima kes daripada saringan kontak rapat kes positif COVID-19 dan dua kes daripada lain-lain saringan COVID-19.

Beliau berkata di Kedah, 37 kes adalah daripada kluster-kluster sedia ada, manakala di Kuala Lumpur pula 12 kes daripada kluster-kluster sedia ada, lapan kes daripada saringan kontak rapat kes positif COVID-19 dan satu daripada lain-lain saringan COVID-19.

Katanya 15 kes di Labuan adalah daripada kluster sedia ada dan dua kes daripada saringan kontak rapat kes positif COVID-19, manakala di Pulau Pinang, 12 kes daripada kluster-kluster sedia ada dan satu kes daripada lain-lain saringan COVID-19.

“Di Johor pula, sembilan kes daripada kluster sedia ada dan satu kes daripada lain-lain saringan COVID-19, manakala di Sarawak, tujuh kes daripada kluster-kluster sedia ada dan satu kes daripada lain-lain saringan COVID-19.

“Di Perak, empat kes daripada kluster-kluster sedia ada dan satu kes daripada lain-lain saringan COVID-19, manakala satu kes di Pahang adalah daripada lain-lain saringan COVID-19, satu kes di Putrajaya pula daripada saringan kontak rapat kes positif COVID-19, manakala satu kes di Melaka dan satu kes di Terengganu, masing-masing adalah daripada kluster sedia ada,” katanya. – Bernama


ATM agresif ronda sempadan Malaysia-Thailand di Kelantan

PASIR MAS, 12 Rabiulakhir 1442H, Sabtu – Angkatan Tentera Malaysia (ATM) meningkatkan lagi kesiapsiagaan dengan melaksanakan rondaan secara agresif di kawasan panas sempadan Malaysia-Thailand di Kelantan, susulan anggota Pasukan Gerakan Am (PGA) ditembak baru-baru ini.

Panglima 8 Briged Brig Jen Zamsari Abu Hassan berkata kesiapsiagaan itu meliputi pengukuhan aktiviti risikan, termasuk penggunaan dron dan kerjasama dengan agensi keselamatan lain.

“Dua kumpulan (platun) tambahan dari kem Pengkalan Chepa diarahkan bersiap sedia untuk digerakaturkan, bagi membantu operasi semasa keadaan kecemasan atau kontinjensi sekiranya berlaku.

“Setiap anggota kami yang beroperasi dikehendaki memakai helmet balistik dan jaket kalis peluru, bagi mencegah kecederaan akibat tembakan daripada penjenayah rentas sempadan,” katanya kepada pemberita selepas Lawatan ke kawasan Ops Benteng di Sempadan Malaysia-Thailand berdekatan Rantau Panjang, di sini, hari ini.

Sebelum ini media melaporkan seorang anggota Pasukan Gerakan Am (PGA) yang bertugas di pos sempadan Malaysia-Thailand di Padang Besar Perlis maut dipercayai ditembak penyeludup.

Zamsari berkata kesiapsiagaan itu turut melibatkan peralatan iaitu bot tempur, bot enjin sangkut bagi mengawal sempadan dan kedaulatan negara, daripada aktiviti jenayah rentas sempadan.

“Kita telah mengenal pasti lebih 59 kawasan panas dan perlu melakukan rondaan yang lebih agresif di kawasan itu, dengan mengambil berat aspek keselamatan hampir 274 anggota kami ditugaskan di sempadan berdekatan negeri ini,” katanya.

Beliau berkata anggotanya telah bersedia dan mempunyai moral yang tinggi, untuk mempertahankan kawasan sempadan walaupun apa jua berlaku terutamanya seperti bakal menghadapi banjir dan tembakan.

Katanya lawatan beliau hari ini bertujuan memantau persiapan operasi yang sedang dilaksanakan oleh Batalion Keenam Rejimen Askar Melayu Diraja (RAMD) bagi mengukuhkan kedaulatan negara di sempadan Malaysia-Thailand.

“Kami mahu setiap anggota jangan rasa gentar, sebaiknya perlu bertugas penuh amanah, disiplin untuk negara,” katanya. – Bernama


Makkah dilanda banjir kilat

MAKKAH, 29 Jamadilawal 1444H, Sabtu – Banjir kilat melanda Makkah, Arab Saudi pada pagi Jumaat susulan hujan lebat, merosakkan kenderaan dan harta benda di kota itu.

Rakaman video banjir kilat menunjukkan kenderaan dihanyutkan air deras bahkan beberapa jalan utama ditutup.

Makkah dilaporkan mengalami hujan lebat sepanjang malam Khamis hingga pagi semalam.

Terdahulu, Pusat Meteorologi Kebangsaan mengeluarkan amaran cuaca di wilayah Makkah berikutan hujan terus turun pada paras sederhana hingga kritikal di kawasan Rania, Taif, Adham dan Maysan.

Amaran banjir dan ribut petir disertai hujan lebat turut dikeluarkan di wilayah Jeddah, utara Makkah.

Sementara itu, Lapangan Terbang King Abdulaziz di Jeddah meminta pengembara mengesahkan status penerbangan mereka sebelum menuju ke lapangan terbang, kerana beberapa penerbangan dijangka dibatalkan kerana keadaan itu.

Manakala Majlis Perbandaran Jeddah berkata, 3,822 pekerja dan 1,490 peralatan telah disediakan bagi menangani sebarang masalah akibat hujan.

Pasukan pekerja telah diagihkan di 16 sub-perbandaran dan 13 pusat sokongan.

November lalu, dua orang maut dalam banjir yang melanda bandar pantai Jeddah akibat paras hujan yang mencecah rekod. – Agensi


Malaysia perlu anjakan paradigma ubah landskap penyiaran dan media

Oleh Siti Hafidah Abd Ghaffar

BANGI, 10 Jamadilakhir 1443H, Khamis – Malaysia mempunyai potensi untuk berkembang meningkatkan imej dan reputasi sebagai pusat media.

Ia boleh dilaksanakan dengan langkah strategik yang komprehensif, namun memerlukan sokongan serta galakan bukan sahaja daripada kerajaan bahkan industri media sendiri.

Ketua Pusat Kecemerlangan Komunikasi, Media dan Industri Kreatif Fakulti Bahasa dan Komunikasi Universiti Putra Malaysia, Dr Syed Agil Alsagoff berpandangan, bahawa negara sekarang ini sudah ada satu strategi untuk menjayakan industri media.

“Tetapi kita harus memberikan satu tumpuan strategi lebih baik ke arah itu apatah lagi adanya COVID-19 dan beberapa ancaman bencana di negara kita telah sedikit sebanyak memperlahankan lagi strategi untuk mengembangkan teknologi media.

“Sebaliknya kita banyak mengimport kandungan media daripada negara luar berbanding kita sendiri yang menghasilkan kandungan serupa itu,” katanya ketika menjadi panel dalam program Dimensi bertajuk: Mampukah Malaysia Miliki Kuasa Pengaruh Media Asia? di TV Pertiwi, malam ini.

Beliau menjangkakan Malaysia mengambil masa sekurang-kurangnya lima hingga 10 tahun untuk menjadi hab media di Asia Tenggara.

Syed Agil turut berpendapat bahawa negara memerlukan anjakan paradigma yang boleh mengubah landskap penyiaran dan media.

“Strategi pertama, kita harus ada jaringan teknologi yang berupaya mendorong media untuk terus maju seperti teknologi 5G dan sebagainya.

“Tetapi kita tidak boleh bergantung kepada teknologi itu sahaja, kita harus ada strategi inovasi yang boleh melengkapkan struktur kandungan, program kita dalam dunia media ini.

“Kedua, percambahan dan perhebatan syarikat dan agensi media ini. Kita kena perbanyakkan dan memberi mereka satu dana dan hala tuju syarikat media untuk terus melangsungkan fungsi mereka bukan sahaja bergantung kepada kandungan tempatan tetapi juga akan mengeskport kandungan kepada luar negara,” katanya.


Kerajaan setuju wujudkan ‘MalaysiaMudah’: Mustapa

KUALA LUMPUR, 29 Zulkaedah 1441H, Selasa – Kerajaan bersetuju mewujudkan inisiatif ‘MalaysiaMudah’ (#MyMudah) yang bermatlamat membantu syarikat dan perniagaan daripada dibebani peraturan tidak perlu dan kerenah birokrasi, kata Menteri di Jabatan Perdana Menteri (Ekonomi) Datuk Seri Mustapa Mohamed.

Beliau berkata, ‘MalaysiaMudah’ turut bertujuan mengurangkan kos perniagaan selain merangsang pewujudan peluang pekerjaan dan pembangunan ekonomi.

Dalam satu kenyataan hari ini, beliau berkata, Perdana Menteri Tan Sri Muhyiddin Yassin memandang serius hal ini, justeru mengarahkan Majlis Tindakan Ekonomi (EAC) dan Perbadanan Produktiviti Malaysia (MPC) melakukan intervensi dan bertindak sebagai badan penyelesai masalah dalam menanganinya.

“Para pemilik syarikat dan perniagaan terbabit boleh mengemukakan beban peraturan dan birokrasi yang mereka hadapi melalui portal konsultasi awam dalam talian selain pelbagai sesi libat urus yang dilaksanakan EAC dan MPC,” katanya.

Mustapa berkata, beban yang dibangkitkan akan dianalisa oleh Pasukan Petugas Khas Pemudahcara Perniagaan (PEMUDAH), seterusnya dibawa ke mesyuarat EAC untuk dinilai sebelum keputusan dibuat.

“Keputusan yang dibuat di mesyuarat EAC akan dilaksanakan oleh kementerian dan kerajaan negeri terbabit,” katanya.

Melalui inisiatif ini, Mustapa berkata, kementerian dan kerajaan negeri akan dapat mengurangkan peraturan tidak perlu serta meningkatkan kecekapan perfungsian dan operasi mereka.

Selain itu, beliau berkata, kementerian dan kerajaan negeri juga diminta menetapkan sasaran yang jelas dalam usaha mengurangkan kos pematuhan peraturan (termasuk jumlah prosedur dan jangka masa pemprosesan) yang dikenakan kepada syarikat dan perniagaan.

“PEMUDAH akan memantau prestasi setiap kementerian dan kerajaan negeri dan membuat laporan berkala kepada EAC.

“Kementerian Perdagangan Antarabangsa dan Industri melalui MPC juga akan memberi panduan dan khidmat nasihat kepada semua kementerian dan kerajaan negeri dalam pelaksanaan inisiatif ini,” katanya.

Mustapa berkata, perkara itu diputuskan dalam mesyuarat EAC yang dipengerusikan Perdana Menteri semalam. -Bernama


Parlimen tergantung, siapa dapat bentuk kerajaan?

BANGI, 25 Rabiulakhir 1444H, Ahad – Malaysia mencatatkan sejarah baharu buat pertama kalinya apabila Parlimen tergantung selepas keputusan Pilihan Raya Umum Ke-15 (PRU15) menyaksikan tiada gabungan parti mendapat majoriti mudah untuk membentuk kerajaan sendiri.

Parlimen tergantung adalah situasi di mana tiada parti politik atau pakatan tertentu mempunyai jumlah kerusi majoriti yang diperlukan, iaitu 112 kerusi.

Berdasarkan keputusan rasmi Suruhanjaya Pilihan Raya Malaysia (SPR), Pakatan Harapan memenangi 82 kerusi termasuk satu daripada Parti Ikatan Demokratik Malaysia (Muda).

Manakala, gabungan Perikatan Nasional (PN) pula memperoleh 73 kerusi Parlimen, dengan 22 kerusi adalah daripada tiket PAS di Kelantan dan Terengganu.

Selain itu, Barisan Nasional (BN) hanya memperoleh 30 kerusi, diikuti Gabungan Parti Sarawak (22), Gabungan Rakyat Sabah (enam), Warisan (tiga), Parti Bangsa Malaysia (satu) dan calon Bebas dua.

Selain tumpuan terarah kepada Istana Negara, BN juga dilihat bakal menjadi ‘watak utama’ dalam drama politik hari ini.

Ini berikutan, sokongan BN akan membantu dua gabungan yang mendahului jumlah kerusi iaitu PH dan PN dalam membentuk sebuah kerajaan selepas PRU15.

Setakat pagi ini, tiada sebarang keputusan diumumkan BN memandangkan parti berkenaan akan mengadakan mesyuarat khasnya jam 12 tengah hari ini.

Sementara dua parti di Sabah dan Sarawak telah bersepakat semalam untuk menyokong Kerajaan Persekutuan yang akan dibentuk.

Pengerusi PH, Datuk Seri Anwar Ibrahim dalam sidang media awal pagi tadi mendakwa, gabungan itu kini mempunyai majoriti mudah membentuk Kerajaan Persekutuan selepas mencapai persetujuan dan persefahaman dengan beberapa pihak bagi tujuan berkenaan.

PN dalam sidang media lebih awal turut memaklumkan kesediaannya menjalinkan kerjasama dengan mana-mana parti yang sehaluan serta boleh menerima prinsip perjuangan gabungan itu dalam pembentukan kerajaan.

Bagaimanapun, Pengerusi PN, Tan Sri Muhyiddin Yassin menegaskan bahawa gabungannya menolak kerjasama dengan PH dalam membentuk kerajaan campuran.


Mahkamah Tinggi Singapura benarkan penangguhan hukuman mati warga Malaysia

SINGAPURA, 3 Rabiulakhir 1443H, Isnin – Mahkamah Tinggi Singapura hari ini membenarkan penangguhan pelaksanaan hukuman terhadap seorang warga Malaysia yang sepatutnya menjalani hukuman gantung pada Rabu (10 November) atas sabitan mengedar dadah.

Keputusan itu dimuat naik di Facebook oleh M. Ravi, peguam kepada lelaki yang dihukum mati iaitu Nagaentran K Dharmalingam, 33.

“Mahkamah Tinggi baru sahaja memerintahkan penangguhan pelaksanaan sementara menunggu perbicaraan rayuan di Mahkamah Rayuan terhadap keputusan Mahkamah Tinggi,” katanya.

Prosiding bagi permohonan mencabar pelaksanaan penghakiman didengar melalui aplikasi zoom hari ini, dua hari sebelum tarikh pelaksanaan hukuman gantung pada 10 Nov.

Nagaentran ditahan pada 2009 kerana membawa masuk 42.7 gram (1.5 aun) heroin ke Singapura. – Bernama


Rejim Israel mungkir janji, batal bebaskan Khalil Awawdeh

RAMALLAH, 25 Zulkaedah 1443H, Sabtu – Pihak berkuasa pendudukan Israel membatalkan perjanjiannya untuk membebaskan tahanan Palestin, Khalil Awawdeh daripada tahanan pentadbiran, selepas 111 hari mogok lapar.

Menurut Persatuan Tahanan Palestin (PPS), penahanan pentadbiran Khalil telah ditambah kepada empat bulan dan tiga hari lagi, walaupun mencapai perjanjian lisan dengan pihak berkuasa Israel untuk pembebasannya, yang mendorongnya untuk menangguhkan mogok lapar.

Khalil, bapa kepada empat anak, telah ditahan pada 27 Disember 2021, dan diletakkan dalam tahanan pentadbiran – dasar yang membenarkan pihak berkuasa Israel menahan rakyat Palestin untuk tempoh boleh diperbaharui selama enam bulan tanpa pertuduhan atau perbicaraan.

Banduan Palestin berusia 40 tahun itu kini berada di Penjara Ramleh di tengah Israel selepas mengalami kesukaran untuk bercakap dan berkomunikasi selain sakit teruk di seluruh badan terutama di bahagian bawah anggota badan dan otot.

Susulan lawatan ke Penjara Ramleh minggu lalu, peguam PPS, Jawad Boulos melaporkan, selain kurang penglihatan, Khalil juga muntah darah dan sukar bernafas.

Dia sebelum ini dipindahkan ke hospital tetapi kemudian kembali ke klinik Penjara Ramleh, walaupun keadaan kesihatannya.

“Kesihatan Khalil berada dalam keadaan yang sangat kritikal, dan nyawanya terancam,” kata Ameen Shouman, ketua PPS, kepada New Arab.

“Pihak berkuasa Israel memberi janji lisan untuk membebaskan Khalil Awawdeh tanpa menyatakan tarikh.

“Ini adalah pertempuran yang sangat sukar untuk Khalil, dan nyawanya masih terancam,” katanya.

Menurut PPS, terdapat kira-kira 4,700 tahanan Palestin di penjara Israel, termasuk kira-kira 600 ditahan tanpa tuduhan atau perbicaraan. – Agensi


Polis buru 4 penyamun Rohingya ‘Geng Jahan’ termasuk ketua

KLANG, 14 Muharram 1442H, Rabu  – Polis sedang memburu seorang wanita etnik Rohingya, dipercayai ketua ‘Geng Jahan’ bersama tiga pengikutnya yang aktif melakukan kegiatan samun dan pecah rumah, di sekitar Klang, Kuala Selangor serta Kuala Langat sejak bulan Februari lepas.

Ketua Polis Daerah Klang Utara, ACP Nurulhuda Mohd Salleh berkata, wanita berumur lingkungan 30an itu dikehendaki selepas enam konconya terdiri daripada tiga lelaki dan tiga wanita etnik Rohingya ditahan, dalam beberapa serbuan di sekitar daerah itu dan Kuala Langat sejak Jumaat lepas.

“Suspek yang diburu sedang dikenali sebagai Norjahan iaitu ketua mereka selain tiga lelaki dikenali dengan nama Md Alam, Rafiq dan Hussin berumur antara 25 dan 35 tahun.

“Kumpulan ini juga dikenali sebagai ‘geng samun Alza biru’ kerana mereka akan menaiki jenis kenderaan itu untuk menyamun. Siasatan awal mendapati kereta itu dipercayai milik Norjahan,” katanya pada sidang media di sini, hari ini.

Beliau berkata, polis turut merampas beberapa barang berharga yang dipercayai barang curi dalam serbuan berkenaan, antaranya barang kemas, jam tangan berbagai-bagai jenama, wang kertas Ringgit jenis lama, pelbagai mata wang asing, surat pajak gadai, buku-buku bank, telefon bimbit dan kereta Perodua Alza berwarna biru yang kesemuanya dianggarkan bernilai RM150,000.

Menurutnya siasatan awal mendapati, kesemua suspek etnik Rohingya berumur antara 19 dan 50 tahun yang ditahan itu adalah pemegang kad Suruhanjaya Tinggi Pertubuhan Bangsa-Bangsa Bersatu Bagi Pelarian (UNHCR) dan mereka dipercayai mempunyai pertalian keluarga termasuk dengan ketua geng samun berkenaan.

Sementara itu, Nurulhuda berkata, dengan penahanan enam suspek ‘Geng Jahan’, polis percaya, 45 kes samun di Klang, Kuala Langat serta Kuala Selangor telah diselesaikan dan kesemua mereka kini direman selama 14 hari bagi membantu siasatan.

Sementara itu di Butterworth, Pulau Pinang, seorang lelaki mengalami kecederaan parah termasuk putus ibu jari tangan kiri, selepas ditetak oleh sahabatnya dengan sebilah pedang samurai dipercayai akibat pergaduhan berkaitan teman wanita suspek, di hadapan sebuah rumah di Permatang Tok Brain, Telok Air Tawar di sini dua hari lepas.

Ketua Polis Daerah Seberang Perai Utara (SPU) ACP Noorzainy Mohd Noor berkata, bertindak hasil maklumat dan risikan, polis berjaya mengesan suspek dan menahannya kira-kira pukul 5.00 pagi semalam di sekitar Butterworth, di samping merampas padang samurai digunakan dalam kejadian.

Beliau berkata lelaki berumur 20 tahun yang mempunyai tujuh rekod lampau berkaitan kesalahan jenayah dan dadah itu kini direman selama empat hari bagi membantu siasatan, dan kes disiasat menurut Seksyen 326 Kanun Keseksaan.

Dalam satu kenyataan di sini, beliau memberitahu mangsa yang berumur 28 tahun masih menerima rawatan di Hospital Kepala Batas (HKB) dan keadaannya stabil. -Bernama


Waspada penipuan pajak gadai tak berlesen

BANGI, 4 Rejab 1442H, Selasa – Polis Diraja Malaysia (PDRM) menasihatkan masyarakat supaya sentiasa berwaspada sekiranya ingin menggadaikan barangan berharga bagi mengelakkan menjadi mangsa penipuan.

Ini kerana dibimbangi wujudnya aktiviti pajak gadai tidak berlesen atau penipuan pajak gadai yang mengambil kesempatan ke atas mangsa-mangsa yang terdesak untuk mendapatkan wang.

Sehubungan itu, Pengarah Jabatan Siasatan Jenayah Komersial PDRM, Datuk Zainuddin Yaacob mengingatkan masyarakat supaya berurusan dengan syarikat pajak gadai yang dilesenkan kerajaan.

“Jangan sesekali berurusan melalui medium atas talian kerana aktiviti pajak gadai hendaklah dijalankan secara fizikal di premis perniagaan yang berdaftar.

“Walaupun setakat ini tiada laporan polis berkaitan kes sebegini diterima, namun kebarangkalian untuk kes-kes sebegini berlaku adalah tidak mustahil,” katanya dalam kenyataan, hari ini.

Justeru, beliau menasihatkan masyarakat supaya sentiasa berjaga-jaga dan mengambil tahu prosedur dan undang-undang yang berkaitan bagi mengelakkan diri dari menjadi mangsa penipuan.

“Usaha dan peranan dari pihak polis serta masyarakat amat penting bagi memastikan negara ini terhindar dari perlakuan jenayah komersil.

“Antara lain, masyarakat juga diingatkan untuk sentiasa mengamalkan sikap berjimat cermat dan mengutamakan keperluan.

“Hidup secara bermewah-mewah bukan lagi suatu pilihan kerana yang lebih penting adalah memastikan kelangsungan hidup itu sendiri,” katanya.


Doktor Palestin kehilangan 3 anak dalam serangan 2009 tuntut pampasan Israel

GAZA, 11 Rabiulakhir 1443H, Selasa – Seorang doktor Palestin merayu kepada Mahkamah Agung Israel untuk mendapatkan pampasan atas serangan pada tahun 2009 oleh entiti pendudukan di Semenanjung Gaza, yang meragut nyawa tiga anak perempuannya dan seorang anak saudara perempuan.

Izzeldin Abuelaish menghadiri perbicaraan yang telah lama tertangguh pada hari Isnin, di mana dia menuntut keadilan untuk apa disifatkan sebagai ‘tindakan perang’ oleh Israel pada Januari 2009, apabila serangan kereta kebal di rumahnya di Gaza membunuh anak perempuannya Aya, 14, Bessan, 21 dan Mayar, 15, serta anak saudaranya Noor, 17.

Shada, seorang lagi anak perempuan mangsa terselamat tetapi cedera.

Tentera Israel mengakui bahawa serangan itu bertujuan untuk gerakan penentangan Palestin yang berpangkalan di Gaza.

Mahkamah rendah juga memihak kepada tentera rejim pada 2018 tetapi tiada pampasan ditawarkan setakat ini.

Bercakap kepada pemberita di luar bilik mahkamah sebelum perbicaraan, Izzeldin berkata, dia merasakan anak perempuannya bersamanya dan dia ‘datang untuk membela kebenaran dan hak mereka.’

“Saya harap hari ini mahkamah ini (akan) tidak membunuh mereka lagi. Saya harap hakim akan berpihak kepada kebenaran dan keadilan dan membantu saya mencapai keadilan untuk anak perempuan dan anak saudara saya.

“Ia sangat sukar untuk mangsa… dan itulah yang anak saya Shada katakan. ‘Adakah kita perlu datang untuk membuktikan bahawa kita adalah mangsa? Atau pelaku (perlu) mengakui apa yang berlaku?’

“Apabila fakta dan bukti sudah jelas, tiada keraguan tentang bukti. Dua peluru membedil rumah saya, dan mereka perlu mengakui apa yang berlaku.

“Saya percaya saya akan bertemu mereka (anak-anak) suatu hari nanti, untuk bertemu mereka dengan hadiah besar: “Ini adalah keadilan untuk mereka dan untuk orang lain. Dan bahawa jiwa suci mereka membuat perubahan dalam kehidupan orang lain,” katanya.

Peguam untuk Izzeldin berkata, tentera Israel harus dilihat sebagai berlaku cuai secara jenayah.

“Kami meminta mahkamah campur tangan dalam keputusan itu dan bertanggungjawab di atas tindakan tentera untuk jenayah ini yang berlaku pada 16 Januari 2009,” kata Hussein Abu Hussein.

Perbicaraan Mahkamah Agung Israel di Baitulmaqdis Timur ditangguhkan tanpa keputusan pada hari Isnin.

Ia berkata akan mengumumkan keputusannya pada tarikh kemudian, yang tidak dinyatakan.

Siasatan tentera Israel pada 2009 mendakwa, bahawa tentera rejim menyangka mereka telah mengenal pasti anggota Hamas di tingkat atas rumah doktor.

Siasatan mendapati dua peluru kereta kebal telah dilepaskan tetapi sebaik sahaja ‘jeritan kedengaran’, arahan segera diberikan untuk menyekat serangan itu.

Izzeldin berpindah ke Kanada selepas tragedi itu, adalah seorang tokoh terkenal dan bekerja di wilayah Palestin yang diduduki ketika serangan berlaku.

Doktor dan aktivis keamanan yang berpendidikan Harvard itu berkata, sepucuk surat telah dihantar minggu lalu oleh beberapa anggota Knesset kepada Naftali Bennett, menyeru Perdana Menteri Israel memohon maaf atas pembunuhan anak perempuan dan anak saudaranya. – Agensi


Rumah seorang warga Palestin 6 kali diroboh pengganas Israel

RAMALLAH, 1 Zulkaedah 1443H, Rabu – Tentera pengganas Israel hari ini merobohkan rumah seorang warga Palestin di kejiranan al-Issawiya di Baitulmaqdis Timur.

Tentera menyerbu kawasan kejiranan dan mengepung rumah keluarga Hatem Abu Riyala sebelum merobohkan kediaman itu buat kali keenam.

Abu Riyala berkata, majlis perbandaran Israel di Baitulmaqdis telah merobohkan rumah itu lima kali sejak tahun 1999, atas alasan kononnya dibina tanpa permit.

Ia berlaku ketika keluarga terbabit dinafikan permit untuk kediaman seluas 200 meter persegi dan didiami lapan orang penghuni itu.

Katanya, tindakan pihak perbandaran Israel berkenaan tidak menunggu keputusan mahkamah yang sepatutnya dikeluarkan hari ini.

Abu Riyala berkata, bukan hanya tindakan perobohan, tentera Israel turut menyerangnya dan ahli keluarga sehingga menyebabkan seorang anak lelakinya patah tangan.

Sebelum ini, perbandaran Israel mengancam untuk merobohkan kira-kira 20,000 rumah di Baitulmaqdis yang diduduki. – Agensi


PRU-15: Calon sanggup berjihad demi umat jadi keutamaan

BANGI, 8 Safar 1442H, Sabtu – Pengundi diminta untuk melihat serta menilik akhlak Ahli Dewan Undangan Negeri (ADUN) serta Ahli Parlimen masing-masing daripada sekarang supaya dapat memilih calon yang tepat pada Pilihan Raya Umum ke-15 (PRU-15).

Saranan itu disuarakan penganalisis politik, Ustaz Sharipudin Abdul Kadir bagi mengelakkan generasi seterusnya dipimpin oleh mereka yang tidak berakhlak.

“Lihat dan tilik setiap ADUN dan Ahli Parlimen masing masing dari sekarang. Siapa mereka. Tengok akhlak mereka. Harta mereka. Solat mereka. Zakat mereka. Gaya hidup mereka dan keluarga.

“Pilih PRU akan datang calon yang beriman dan beramal soleh. Akhlaknya mulia. Ada jati diri dan pejuang untuk agama, bangsa dan negara. Ada matlamat yang jelas untuk umat. Berkorban dan berjihad untuk umat. Gelaran Imam Adil Allah kurniakan melalui hadis Rasulullah SAW,” katanya menerusi hantaran di Facebook.

Katanya lagi, cukuplah kita ditipu oleh penipu, perompak harta negara serta dipimpin oleh mereka yang berakhlak buruk.

“Lihatlah apa yang terjadi sekarang bila negara dipimpin oleh mereka selama 63 tahun. Semenjak merdeka hingga kini kita masih ditipu kerana keburukan mereka diwariskan kepada keturunan mereka.

“Adakah kita rela melihat zuriat dan keturunan dipimpin oleh pemimpin yang tidak berakhlak. Pemimpin yang tamak mengumpul harta dan mengejar pangkat. Pemimpin yang menzalimi rakyatnya tanpa belas kasihan. Keringat rakyat mereka perah untuk memenuhkan tembolok mereka,” katanya.


Isu arak: Reaksi MCA pamer sikap pentingkan diri sendiri

Oleh Zuhayati Yazid

BANGI, 3 Rabiulakhir 1443H, Isnin – Sikap yang dipamerkan MCA apabila menyatakan rasa tidak puas hati terhadap pelaksanaan larangan penjualan minuman keras menampakkan parti itu pentingkan diri sendiri.

Sepatutnya usaha Dewan Bandaraya Kuala Lumpur (DBKL) melaksanakan larangan tersebut diraikan kerana mampu membentung gejala yang tidak diingini berlaku terhadap masyarakat sekitar.

Presiden Pertubuhan Pembangunan dan Inovasi Wanita (WADI), Sukmamurni Abdul Manaf berkata, MCA sebagai sebuah parti politik perlu mengambil peduli akan kebajikan orang lain dan bukan bersikap sebaliknya.

“Bagaimana mahu jadi pemimpin jika perkara yang membawa kebaikan seperti ini pun dihalang, sedangkan tujuan utama dilakukan kerajaan bukan suka-suka sebaliknya elak daripada kerosakan berterusan demi kesihatan rakyat.

“Larangan yang dilaksanakan ini bukanlah sesuatu ganjil kerana ia juga dilaksanakan dalam pelbagai bentuk dasar dan undang-undang di negara-negara maju lain seperti Amerika Syarikat, Australia, New Zealand dan Afrika Selatan.

“Tetapi apa yang ditonjolkan pemimpin MCA yang lantang menolak larangan ini dilihat seperti ketam mengajar anaknya berjalan betul, ini sikap tidak tepat, seharusnya mereka menjadi contoh teladan supaya menyokong ke arah usaha kebaikan bukannya berterusan membiarkan diri dalam kerosakan,” katanya ketika dihubungi Ismaweb.net, hari ini.

Mengulas lanjut, Sukmamurni menyifatkan tindakan DBKL meneruskan larangan penjualan minuman keras di kedai runcit, kedai serbaneka dan kedai ubat Cina sebagai penting dalam usaha menjaga keselamatan rakyat.

“Kita tahu, arak langsung tidak membawa kebaikan sebaliknya menyusahkan rakyat, lagipun harga minuman keras itu dijual dengan harga yang tinggi yang menyebabkan boleh jejaskan ekonomi seseorang jika diambil secara berterusan

“Tidak timbul isu menghadkan perniagaan seseorang jika larangan diteruskan kerana isu kesihatan rakyat perlu diutamakan dalam perkara ini,” ujarnya.

Justeru, WADI menggesa kerajaan terus tegas dalam menguatkuasakan pelaksanaan undang-undang berkenaan demi aspirasi Keluarga Malaysia yang diimpikan oleh kerajaan.


Bangladesh laksana perintah berkurung di kem pelarian Rohingya

COX’S BAZAR, 9 Syawal 1442H, Jumaat – Pihak berkuasa Bangladesh melaksanakan perintah penutupan ke atas lima kem pelarian Rohingya di tenggara negara itu, setelah lonjakan kes jangkitan COVID-19 sejak beberapa hari kebelakangan ini.

Perintah itu melarang sebarang perhimpunan dan pergerakan antara kem, yang menempatkan lebih 100,000 pelarian Rohingya, kata wakil Pesuruhjaya Pelarian Bangladesh, Shamsud Douza.

“Kami mengenakan sekatan mulai Khamis setelah lonjakan mendadak dalam kes COVID-19 di lima kem tersebut,” katanya.

Pihak berkuasa Bangladesh telah mendirikan 34 kem di daerah tenggara Cox’s Bazar untuk hampir 900,000 pelarian Rohingya yang melarikan diri daripada penganiayaan dan keganasan di Myanmar.

Mereka termasuk sekitar 740,000 pelarian Rohingya yang melarikan diri dari serangan tentera Myanmar pada Ogos 2017.

Douza berkata, pihaknya juga telah meminimumkan pergerakan masuk ke kem kecuali bagi petugas kesihatan, makanan dan pengedaran gas.

Setakat Rabu sahaja, 45 daripada 247 pelarian Rohingya yang diuji disahkan positif COVID-19, dan jumlah sama juga pada Khamis.

“Angka jangkitan amat membimbangkan,” kata Ketua Petugas Kesihatan Cox’s Bazar, Anupom Barua.

Sejak virus itu dikesan tahun lalu di kem, pihak berkuasa Bangladesh mengawal ketat kemasukan pengunjung ke kawasan berkenaan, ekoran bimbang boleh menjejaskan penempatan padat pelarian. – Agensi


Jangan mudah hukum seseorang murtad: Dr Zulkifli

KUALA LUMPUR, 7 Jamadilawal 1442H, Selasa – Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al Bakri menasihati umat Islam di negara ini agar tidak sewenang-wenangnya menghukum seseorang itu murtad hanya berdasarkan khabar angin.

Merujuk kepada isu perkahwinan seorang wanita Malaysia yang beragama Islam dengan kapten pasukan hoki India, Zulkifli berkata, Perkara 160 Perlembagaan Persekutuan mentakrifkan seseorang yang berbangsa Melayu itu adalah beragama Islam.

“Oleh itu, tidak semudahnya bagi sesiapa untuk menghukum seseorang yang berbangsa Melayu itu murtad hanya berdasarkan khabar yang belum dipastikan kesahihannya, dan kerajaan yakin serta percaya, isu ini akan dapat ditangani dalam masa terdekat oleh pihak berkuasa agama negeri Johor.

“Ini seperti yang dimaklumkan oleh Pengerusi Jawatankuasa Hal Ehwal Agama Islam Negeri Johor, lebih-lebih lagi isu ini juga mendapat perhatian langsung daripada Sultan Johor (Sultan Ibrahim Sultan Iskandar),” katanya ketika menggulung perbahasan Rang Undang-undang Perbekalan 2021 di Dewan Negara hari ini.

Sementara itu, berkenaan isu peruntukan yang diberikan kepada sekolah agama dan sekolah tahfiz, Zulkifli berkata, kerajaan memperuntukkan RM100 juta secara “one-off” bagi menyelenggara dan menaik taraf bangunan sekolah agama rakyat, pondok dan sekolah tahfiz tahun depan.

“Peruntukan itu akan disalurkan kepada institusi yang berdaftar dengan pemegang taruh yang berautoriti di peringkat negeri masing-masing, termasuk yang diusahakan oleh rakyat secara persendirian atau swasta.

“Kerajaan dari semasa ke semasa akan terus berusaha memastikan institusi pendidikan Islam di negara ini, merangkumi institusi pondok, tahfiz dan sekolah agama, terus kekal berdaya saing selari dengan pendidikan arus perdana,” katanya.

Menyentuh mengenai perbezaan prosedur operasi standard (SOP) bagi masjid dan surau di setiap negeri sepanjang pelaksanaan Perintah Kawalan Pergerakan Bersyarat, Zulkifli menjelaskan, SOP itu ditetapkan oleh mufti negeri dengan nasihat Majlis Keselamatan Negeri dan Jabatan Kesihatan negeri.

Beliau berkata, kerajaan negeri bertanggungjawab melaksanakan SOP mengikut kesesuaian di negeri masing-masing, selaras dengan Perlembagaan Persekutuan yang meletakkan urusan agama di bawah bidang kuasa raja atau sultan. – Bernama


PM lancar Yayasan Kebajikan Siswa Keluarga Malaysia bantu mahasiswa

PUTRAJAYA, 22 Rabiulawal 1443H, Jumaat – Perdana Menteri Datuk Seri Ismail Sabri Yaakob hari ini melancarkan Yayasan Kebajikan Siswa Keluarga Malaysia sebagai sebuah badan berperanan membantu golongan mahasiswa yang memerlukan.

Sebagai permulaan, beliau berkata kerajaan memperuntukkan dana sebanyak RM5 juta kepada yayasan tersebut, yang akan disalurkan menerusi Kementerian Kewangan sebagai tanda sokongan kerajaan bagi memastikan kelangsungan operasi serta matlamat penubuhannya tercapai.

“Badan ini akan berkolaborasi dengan kesemua saluran bantuan dan yayasan sedia ada di institusi pengajian tinggi (IPT) bagi memudahkan bantuan disalurkan kepada mahasiswa yang memerlukan bantuan.

“Sehubungan itu, saya mengingatkan kepada agensi dan pihak yang terlibat agar permudahkan dan percepatkanlah sebarang permohonan lengkap yang diterima daripada mahasiswa supaya bantuan dapat disalurkan segera kepada mereka,” katanya.

Berucap pada majlis pelancaran yayasan tersebut secara maya di Facebook rasmi Kementerian Pengajian Tinggi (KPT), Ismail Sabri menegaskan penubuhan yayasan itu menjadi bukti keprihatinan kerajaan terhadap kebajikan mahasiswa seperti terkandung dalam konsep Keluarga Malaysia iaitu Keterangkuman, Kebersamaan dan Kesyukuran.

Majlis tersebut turut dihadiri Menteri Pengajian Tinggi Datuk Seri Dr Noraini Ahmad dan Menteri Kewangan Tengku Datuk Seri Zafrul Tengku Abdul Aziz.

Susulan penubuhan yayasan berkenaan, Ismail Sabri berharap pengurusan dan penyelarasan hal ehwal kebajikan mahasiswa menjadi lebih bersepadu dengan penglibatan semua pihak sekali gus menterjemahkan konsep Keluarga Malaysia

Memperincikan mengenai Yayasan Kebajikan Siswa Keluarga Malaysia, Ismail Sabri berkata yayasan berstatus badan rasmi peringkat nasional itu ditubuhkan di bawah Akta 258 dan dikawal selia Bahagian Hal Ehwal Undang-Undang Jabatan Perdana Menteri.

Beliau turut menyeru Majlis Perwakilan Pelajar dan mahasiswa supaya menjalankan tanggungjawab dalam memastikan tiada rakan mahasiswa mereka yang memerlukan tercicir daripada menerima bantuan.

“Sebagaimana dalam sebuah keluarga, setiap ahli yang susah, perlu dibantu bersama-sama dan nilai-nilai murni ini juga perlu diamalkan setiap mahasiswa. Amat mustahak bagi setiap mahasiswa melihat rakan-rakan sebagai sebuah keluarga besar yang saling memerlukan,” katanya.

Beliau berkata sebelum yayasan itu ditubuhkan, kerajaan memperkenalkan beberapa bantuan kepada mahasiswa sepanjang negara dilanda pandemik COVID-19 antaranya Bantuan Pelan Data B40 melibatkan peruntukan RM24 juta dengan memberi manfaat kepada lebih 300,000 mahasiswa dan Bantuan Peranti B40 yang diberikan secara bersasar kepada hampir 9,000 mahasiswa menerusi peruntukan RM13 juta.

“Turut diberikan moratorium Pinjaman Tabung Pendidikan Tinggi Nasional (PTPTN) yang memanfaatkan 1.5 juta peminjam.

“Terkini, kerajaan menyalurkan Sumbangan e-Tunai kepada mahasiswa berumur antara 18 hingga 20 tahun menerusi Program e-Belia,” katanya dan menambah bahawa bantuan tersebut sebagai tanda kecaknaan kerajaan bagi meringankan beban aktiviti pengajaran dan pembelajaran warga kampus.

Menyifatkan mahasiswa sebagai entiti terpenting di sisi kerajaan dalam menentukan kepimpinan masa depan Keluarga Malaysia, beliau menyeru 1.2 juta golongan mahasiswa di negara ini agar menggenggam erat prinsip kebersamaan tanpa mengira agama dan bangsa. – Bernama


Tiada pembalakan haram di Hutan Simpan Lenggor

KLUANG, 8 Rabiulakhir 1442H, Selasa – Ketua Polis Johor, Datuk Ayob Khan Mydin Pitchay berkata, tiada tanda pembalakan haram ditemui di dalam Hutan Simpan Lenggor, seperti yang dilaporkan orang awam.

Beliau berkata, pihaknya melancarkan operasi bersama bermula jam 7 pagi sehingga 6 petang di hutan yang didakwa diceroboh untuk kegiatan pembalakan haram.

Katanya, aktiviti penebangan pokok di hutan itu mempunyai permit yang dikeluarkan oleh Jabatan Perhutanan Negeri Johor.

“Kira-kira 80 pegawai dan anggota daripada kedua-dua pihak terbabit dalam tinjauan bermula awal pagi tadi hingga lewat petang ini dan hasilnya mendapati kerja pembalakan dilakukan mengikut permit dikeluarkan.

“Apabila sampai di lokasi dilaporkan iaitu di kompartment 197, polis dapati kayu-kayu balak itu adalah yang lama sahaja,” katanya dalam sidang akhbar di Balai Polis Kahang, hari ini.

Ayob berkata, polis akan terus menjalinkan kerjasama dengan Jabatan Perhutanan Negeri Johor untuk menjejaki setiap kegiatan pembalakan haram di negeri ini bagi memastikan tiada aktiviti menyalahi undang-undang berlaku.

“Insya-Allah, kita akan beroperasi dengan Jabatan Perhutanan jika ada maklumat.

“Kita akan menyiasat sama ada betul atau tidak betul aduan pembalakan haram di Kluang yang disiasat mengikut Seksyen 15 Akta Perhutanan Negara 1984,” katanya.


Stok bahan api Sri Lanka hanya mampu bertahan 5 hari

COLOMBO, 17 Zulkaedah 1443H, Jumaat – Stok bahan api Sri Lanka mampu bertahan selama kira-kira lima hari lagi, kata Menteri Tenaga dan Kuasa ketika negara pulau itu menunggu pengesahan rasmi daripada kerajaan India untuk bantuan kredit baharu AS$500 juta bagi bahan api.

Negara dengan 22 juta penduduk itu terperangkap dalam krisis kewangan terburuk dalam tujuh dekad selepas rizab pertukaran asingnya menyusut ke paras terendah, dengan kehabisan dolar untuk membayar import penting termasuk makanan, ubat-ubatan dan bahan api.

Kekurangan bahan api bertambah buruk minggu ini dengan barisan sepanjang beberapa kilometer di beberapa stesen minyak di seluruh negara, membawa kepada protes apabila pemilik kenderaan menunggu, kadangkala semalaman, untuk petrol dan diesel.

Sebulan lalu, Perdana Menteri berkata, petrol hanya mencukupi untuk sehari.

Sri Lanka sedang menunggu pengesahan rasmi mengenai saluran kredit AS$500 juta daripada Exim Bank kerajaan India, yang menurut Menteri Tenaga, Kanchana Wijesekera bakal digunakan bagi membiayai penghantaran bahan api untuk beberapa minggu akan datang

Sri Lanka telah menghubungi beberapa negara termasuk Russia untuk membincangkan pilihan import bahan api yang akan menyediakan bekalan bernilai beberapa bulan, kata Wijesekera.

Negara itu juga sedang berbincang dengan Tabung Kewangan Antarabangsa untuk pakej penyelamatan dan delegasi daripada pemberi pinjaman dijangka tiba di Sri Lanka pada 20 Jun. – Agensi


20 orang langgar peraturan haji didenda 10,000 riyal

MAKKAH, 8 Zulhijjah 1442H, Ahad – Seramai 20 orang didenda sekitar 10,000 Riyal (RM11,222.52) kerana melanggar peraturan dan undang-undang haji,  lapor Saudi Press Agency (SPA), hari ini.

Jurucakap bagi Pejabat Pemerintah Pasukan Keselamatan Haji, Brigadier Jeneral Sami Al-Shuwairekh meminta semua warga dan penduduk Arab Saudi untuk mengikuti peraturan yang ditetapkan pada musim haji tahun ini.

Beliau menekankan, anggota keselamatan akan mengambil tindakan terhadap mereka yang tidak mempunyai kebenaran untuk memasuki Masjidil Haram, Mina, Muzdalifah, Arafah dan kawasan sekitarnya.

Ibadah haji tahun ini berlangsung mengikut peraturan dan undang-undang yang ketat bagi mengekang penularan COVID-19 semasa ziarah suci.

Oleh itu, hanya 60,000 jemaah yang diterima untuk melaksanakan ibadah haji tahun ini, dengan syarat memenuhi kriteria tertentu.

Hanya warganegara dan penduduk yang telah menerima vaksin yang diberi keizinan untuk melakukan ibadah tersebut, dengan jemaah haji yang berusia antara 18 hingga 65 tahun, tanpa menghidap penyakit kronik, serta tidak pernah menunaikan ibadah haji sebelumnya.

Lazimnya, Makkah menyambut lebih daripada 2.5 juta umat Islam dari seluruh dunia untuk mengerjakan haji.

Pada tahun 2020, beberapa bulan setelah wabak COVID-19 muncul, kerajaan Arab Saudi hanya membenarkan 10,000 orang untuk mengambil bahagian dalam melaksanakan ibadah tersebut. – Agensi


Arahan Najib supaya tandatangani penyata kewangan 1MDB satu ugutan: Saksi

KUALA LUMPUR, 9 Syawal 1443H, Selasa – Rakan kongsi urusan KPMG Malaysia Datuk Johan Idris menyifatkan arahan Datuk Seri Najib Tun Razak kepada firma audit itu supaya melengkapkan dan menandatangani auditnya terhadap penyata kewangan 1Malaysia Development Berhad (1MDB) bagi 2013 dalam tempoh dua minggu, sebagai satu bentuk ugutan.

Beliau berkata demikian ketika pemeriksaan semula ketua pasukan pendakwaan Datuk Seri Gopal Sri Ram pada perbicaraan bekas perdana menteri itu berhubung dakwaan penyelewengan RM2.3 bilion dana 1MDB di Mahkamah Tinggi hari ini.

Saksi pendakwaan ke-14 itu ditanya mengenai mesyuarat pada malam 15 Dis 2013 di kediaman Najib di Jalan Langgak Duta, di sini.

Pertemuan selama 45 minit itu adalah antara KPMG dengan Johan sebagai wakil tunggalnya, 1MDB dan Najib sendiri.

Sri Ram: Anda diminta mengesahkan bahawa minit mesyuarat tidak menunjukkan terdapat sebarang tekanan yang dikenakan oleh tertuduh, Najib, terhadap anda pada mesyuarat ini. Anda berada di sana, ada tekanan?

Johan: Saya katakan (sebagai) ugutan… Ugutan kepada kami untuk membuat kesimpulan dan menandatangani penyata audit 31 Mac 2013.

Sri Ram: Daripada siapa? Johan menjawab, Najib.

Pada peringkat ini, peguam Wan Aizuddin Wan Mohammed membantah jawapan saksi itu kerana perkataan ‘ugutan’ tidak pernah ditimbulkan oleh saksi dalam mana-mana jawapannya.

Bagaimanapun, Hakim Datuk Collin Lawrence Sequerah meminta pembelaan mengemukakan hujahan.

Sebelum ini, mahkamah diberitahu bahawa KPMG masih belum menandatangani audit untuk penyata kewangan 1MDB bagi tahun kewangan berakhir 31 Mac 2013, kerana 1MDB masih belum memberikan maklumat yang diminta KPMG sejak April 2013.

Berdasarkan minit mesyuarat yang Johan sendiri menaipnya, beliau menyatakan bahawa Najib telah meminta KPMG menandatangani audit itu selewat-lewatnya pada 31 Dis 2013.

Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan bersambung. – Bernama


PLUS nasihat pengguna berlepas sebelum 10 pagi

KUALA LUMPUR, 22 Ramadan 1443H, Ahad – PLUS Malaysia Berhad (PLUS) menasihatkan pengguna dari Lembah Klang yang akan pulang ke kampung yang jauh pada 29 April hingga 2 Mei ini bagi perayaan Aidilfitri supaya memasuki lebuh raya sebelum jam 10 pagi.

Ketua Pegawai Operasi PLUS Datuk Zakaria Ahmad Zabidi berkata pihaknya juga menyarankan orang ramai mematuhi jadual perjalanan Cadangan Waktu Perjalanan (TTA) Balik Kampung dan Pulang Ke Bandar pada 29 April hingga 9 Mei 2022 dan merancang perjalanan bagi mengelakkan kesesakan lalu lintas.

“Memandangkan ini adalah kali pertama selepas dua tahun menjalani Perintah Kawalan Pergerakan (PKP), rakyat Malaysia dibenarkan pulang ke kampung halaman untuk meraikan Hari Raya Aidilfitri, kami menjangka kira-kira dua juta kenderaan, iaitu peningkatan sebanyak 25 peratus berbanding 1.6 juta kenderaan sehari yang menggunakan lebuh raya kami.

“Oleh itu, sila jangkakan kesesakan dan ia mungkin memanjangkan tempoh perjalanan anda. Jadi, kami menggesa dan menasihatkan pelanggan lebuh raya untuk mematuhi jadual perjalanan TTA yang dikeluarkan bagi merancang perjalanan Balik Kampung dan Pulang Ke Bandar.

“Orang ramai yang menuju ke destinasi lebih jauh seperti Perlis, Kedah, Pulau Pinang, Perak (Utara) dan Johor, dinasihatkan untuk memasuki lebuh raya lebih awal iaitu sebelum jam 10 pagi. Bagi mereka yang menuju ke lokasi yang lebih dekat atau ke negeri-negeri lain dinasihatkan untuk memasuki lebuh raya selepas jam 1 tengah hari,” katanya dalam kenyataan hari ini.

Menurut Zakaria berdasarkan kajian pihaknya mendapati bagi perjalanan kembali semula ke Lembah Klang, pelanggan lebuh raya dijangka mengalami tempoh perjalanan yang lebih panjang di lebuh raya sekiranya mereka memilih untuk tidak mematuhi jadual TTA ini.

“Berdasarkan simulasi pola perjalanan trafik pada musim perayaan, bagi pelanggan lebuh raya dari utara ke Lembah Klang, mereka dijangka akan mengalami tempoh perjalanan sehingga 10 jam atau dua kali lebih panjang daripada purata tempoh perjalanan sekiranya memasuki lebuh raya selepas jam 9 pagi.

“Tempoh perjalanan dari selatan ke Lembah Klang pula bakal mencecah sehingga tujuh jam atau dua kali lebih panjang berbanding purata tempoh perjalanan sekiranya memasuki lebuh raya pada masa yang sama iaitu selepas jam 9 pagi,” katanya.

TTA yang dikeluarkan PLUS bagi perjalanan di lebuh raya pada 29 April hingga 9 Mei depan ini juga bertujuan mengagihkan trafik dan mengelakkan kesesakan daripada memasuki lebuh raya secara serentak di laluan utama lebuh raya, plaza tol dan kawasan rehat sekali gus mengurangkan kesesakan.

“Ia direka berdasarkan pola perjalanan trafik daripada musim perayaan dan cuti panjang yang lalu sebagai panduan dan membantu pelanggan lebuh raya menikmati pengalaman perjalanan sebaik mungkin semasa tempoh musim perayaan akan datang.

“TTA ini direka untuk mengelak trafik yang menuju ke destinasi yang lebih jauh daripada ‘bertembung’ dengan kumpulan kenderaan yang menuju ke destinasi yang lebih dekat. Dengan mematuhi TTA ini, ia boleh memberikan perbezaan yang lebih baik kepada pengalaman dan tempoh perjalanan anda, insya-Allah,” katanya.

Tambahnya selain jadual TTA, pelanggan lebuh raya juga disaran untuk menggunakan Aplikasi PLUS, Waze atau Google Map untuk mendapatkan pelan perjalanan dengan lebih baik.

Pelanggan lebuh raya boleh mendapatkan maklumat trafik terkini menerusi Twitter @PLUSTrafik, Aplikasi PLUS, talian PLUSLine 1800-88-0000, Chatbot PUTRI, papan tanda elektronik (VMS) di lokasi terpilih serta mengikuti laporan trafik terkini menerusi siaran radio utama negara.

PLUS juga menasihatkan pelanggan lebuh raya supaya mematuhi peraturan lalu lintas, memandu dengan berhemah, pastikan kenderaan berada dalam keadaan baik dan selamat sampai ke destinasi untuk meraikan Aidilfitri bersama keluarga tersayang. – Bernama


Perlu kerjasama politik, jika tidak sukar bentuk kerajaan solid

BANGI, 8 Safar 1444H, Isnin – Tidak mustahil pertembungan tiga penjuru akan berlaku sekiranya parti komponen PN, PH dan BN tidak membuat apa-apa kerjasama untuk menghadapi Pilihan Raya Umum ke-15 (PRU15).

Keadaan itu mungkin menyukarkan kerjasama politik bagi membentuk ‘kerajaan solid’ atau majoriti dua pertiga.

Bagi Pensyarah Kanan, Jabatan Pengajian Kenegaraan dan Ketamadunan, Fakulti Ekologi Manusia UPM, Mohd Iskandar Ibrahim, parti bakal bertanding mungkin tiada pilihan lain, kecuali duduk berbincang untuk menjalinkan kerjasama politik.

Matlamat yang sama, demi meraih kemenangan dua pertiga lalu menubuhkan kerajaan, katanya.

“Melihat implikasi perkara ini, kerjasama politik yang dibentuk selepas PRU mungkin akan mewujudkan kerajaan campuran semula seperti yang berlaku ketika ini.

“Ia sekali gus menyulitkan proses pentadbiran kerajaan kerana kecelaruan dasar perjuangan antara parti,” katanya seperti dipetik dalam ruangan rencana di Berita Harian.

Sehubungan itu, beliau berkata, pemimpin parti perlu bijak membuat keputusan dan rasional mengambil manfaat diperoleh menerusi kerjasama politik.

Katanya, pemimpin politik perlu belajar daripada pengalaman sebelum ini.

“Apa yang penting, keputusan dibuat perlu terarah kepada memberi impak terbaik kepada pengundi dan negara, terutama menjamin kestabilan politik dan pembangunan,” katanya.


Negara haram tangkap 23 rakyat Palestin di Tebing Barat

RAMALLAH, 12 Syawal 1442H, Isnin – Pasukan tentera Israel menangkap 23 penduduk Palestin dalam satu serbuan yang dibuat pada malam Ahad di Tebing Barat yang diduduki, kata Persatuan Tahanan Palestin.

Bagaimanapun, tiada perincian diberikan pertubuhan bukan kerajaan (NGO) berkenaan mengenai sebab tangkapan itu.

Malah, tiada respon juga dikeluarkan pihak rejim Zionis mengenai laporan itu.

Menurut persatuan terbabit, lebih 1,800 rakyat Palestin ditangkap oleh tentera Israel di Tebing Barat dan beberapa bandar lain sejak pertengahan April.

Difahamkan, dua tahanan Palestin masih mengadakan mogok lapar untuk 19 hari berturut-turut sebagai protes terhadap keadaan penjara dan penahanan pentadbiran mereka.

Pihak berkuasa Israel bertindak zalim menangkap rakyat Palestin tanpa sebarang pertuduhan atau perbicaraan.

Setakat ini, kira-kira 4,400 rakyat Palestin ditahan di penjara Israel termasuk 39 wanita dan 115 kanak-kanak serta 350 tahanan pentadbiran. – Agensi


ISMA serah sumbangan RM30,000 kepada anak yatim mangsa COVID-19

JOHOR BAHRU, 21 Safar 1444H, Sabtu – Biro Keluarga dan Masyarakat (BKM) Ikatan Muslimin Malaysia (ISMA), hari ini menyerahkan sumbangan kepada lapan daripada 22 anak-anak yang kehilangan orang tua berikutan wabak COVID-19.

Ketua BKM ISMA, Hajah Asma Ahmad berkata, sumbangan yang diserahkan di Johor Bahru ini diberikan kepada seorang pelajar sekolah menengah, empat pelajar sekolah rendah dan tiga lagi kanak-kanak berusia bawah lima tahun.

Beliau berkata, sumbangan berupa wang tunai berjumlah RM4,000 bagi perbelanjaan duit poket harian persekolahan anak-anak untuk tempoh setengah tahun kedua sesi persekolahan 2022/23 dan juga perbelanjaan kos sara hidup.

Katanya, sumbangan pertama telah diagihkan pada Mac lalu untuk setengah tahun pertama persekolahan.

“Selain sumbangan wang tunai, anak-anak ini juga ditaja untuk mengikuti program-program pembangunan sahsiah dan jati diri yang dianjurkan secara berkala oleh Biro Keluarga dan Masyarakat di bawah Kelab Anak-Anak Hebat Nazim.

“Setakat ini sebanyak RM30,000 telah diagihkan kepada 22 orang anak yatim bagi menampung perbelanjaan persekolahan dan sara hidup mereka,” katanya dalam kenyataan, hari ini.

Hajah Asma memaklumkan, sumbangan ini adalah daripada kutipan Tabung Anak Yatim COVID-19, yang telah dilancarkan pada November lalu.

Beliau berkata, objektif utama mewujudkan tabung ini adalah bagi memberi bantuan kewangan kepada kanak-kanak ini untuk meneruskan persekolahan sehingga berumur 17 tahun, meringankan kos sara hidup anak-anak yatim dan memberi sokongan emosi serta semangat kepada mereka melalui program motivasi secara berkala.

Ini supaya kanak-kanak ini dapat menjalani kehidupan dengan lebih baik, jelasnya.

Dalam pada itu, beliau berkata, ISMA juga akan menambah lagi bilangan anak-anak yatim COVID-19 untuk ditaja bagi membantu mereka menerusi bantuan perbelanjaan persekolahan dan sara hidup.

“ISMA turut mengucapkan jutaan terima kasih kepada badan korporat, syarikat swasta atau individu yang telah menyumbang ke tabung ini bagi menjayakan projek ini yang julung kali diadakan.

“Ini sebagai salah satu usaha ISMA selaku gerakan Islam yang mahu menyuburkan budaya takaful dalam kalangan masyarakat Islam di Malaysia,” katanya.


Syor Majlis Agama Islam-Majlis Tanah Negara bergabung majukan tanah rizab, wakaf

BANGI, 19 Muharam 1442H, Isnin – Sudah tiba masanya kerajaan membangunkan Tanah Rizab Melayu dan tanah wakaf secara strategik dan lebih sistematik, kata Pengerusi Majlis Ulama Isma (MUIS), Dr Aznan Hassan.

Percaya masih banyak tanah belum dimajukan, beliau berkata, ‘blue print’ (rangka tindakan) perlu diwujudkan sebagai panduan untuk membangunkan Tanah Rizab Melayu dan tanah wakaf.

“Tanah-tanah ini perlu ada strategi pembangunannya, kerana tak semua tanah di bandar, di kampung di perindustrian, dan tak semua tanah ada penduduk.

“Bagaimana mahu dibangunkan tanah rizab ini adalah dengan diadakan blue print,” katanya dalam Wacana Dasar ‘Mewakafkan Tanah Melayu’ disiarkan TV Pertiwi.

Serentak itu, beliau mengesyorkan Majlis Tanah Negara dan Majlis Agama Islam negeri untuk bergabung bagi menjayakan pelan ini secara berkesan.

“Majlis agama kena bersikap fleksibel jangan terlalu tertutup sampai tak boleh nak runding.

“Kekalkan majlis agama sebagai pemegang amanah tetapi pentadbirannya diberi kepada yang layak dan profesional.

“Ini yang dibuat di Kuwait. Di sana, walaupun majlis agama pegang tanah wakaf, tapi dia benarkan tanah-tanah ditadbir secara profesional. Jadi setiap wakaf ditadbir oleh profesional yang telah dilantik,” katanya.

Dalam pada itu, pihak yang telah diamanahkan untuk mentadbir tanah-tanah ini juga wajar diberi imbuhan yang lumayan supaya mereka dapat menjalankan tugas sebaiknya.

“Mentaliti uruskan tanah wajaf juga kena berubah. Perlu bersifat terbuka. Kerajaan pun kena ada ‘political will’ untuk usahakan dan kerjasama ke arah yang lebih baik.

“Kita lihat contoh Pusat Komersial Wakaf Seetee Aisah di Jalan Tun Hussein Onn di Pulau Pinang. Bangunkan tanah yang ada ini seperti itu. Tinggal sahaja ‘political will’ dan kesanggupan kerajaan untuk bangunkan ia,” katanya.

Pusat Komersial Wakaf Seetee Aisah menjadi model pusat komersial pertama seumpamanya di negara ini membabitkan pembangunan tanah wakaf demi kepentingan umat.

Ia dibangunkan di atas tanah seluas lima hektar, dan terdiri daripada 27 unit kedai serta rumah teres dua tingkat (76), yang dinamakan sebagai Taman Wakaf Seetee Aisah sempena nama pewakaf, iaitu Seetee Aisah Mahmood.

Pusat komersial serta kediaman yang hanya boleh dimiliki umat Islam berkenaan dibangunkan dengan kerjasama strategik membabitkan Majlis Agama Islam Negeri Pulau Pinang (MAINP) selaku pemegang amanah tanah dan pemaju, UDA Holdings Berhad melalui anak syarikatnya, UDA Land (North) Sdn. Bhd.


76 individu ditahan dalam pesta liar di rumah inap

KLUANG, 14 Zulkaedah 1441H, Isnin – Polis menahan 76 individu yang disyaki terlibat dalam pesta liar di sebuah rumah inap di Jalan Delima, di sini.

Ketua Polis Daerah Kluang ACP Mohd Abduh Ismail berkata kesemua 56 lelaki dan 20 wanita berumur antara 15 dan 35 tahun itu ditahan pada kira-kira 1.30 pagi oleh sepasukan pegawai Bahagian Siasatan Jenayah Narkotik Ibu Pejabat Polis Daerah (IPD) Kluang yang melakukan Operasi Pesta Liar.

Beliau berkata ketika ditahan, masing-masing sedang asyik berhibur sambil berjoget dengan mendengar muzik yang kuat tanpa menyedari kehadiran pihak polis.

“Semasa pemeriksaan tubuh dilakukan, polis menemukan beberapa bahan terlarang daripada tiga lelaki iaitu sepeket plastik disyaki dadah jenis ketamin dianggar seberat 1.85 gram, sepeket plastik disyaki dadah jenis ganja dianggar seberat 1.8 gram serta 21 biji pil disyaki ekstasi,” katanya menerusi kenyataan.

Beliau berkata pemeriksaan lanjut mendapati 28 lelaki dan 10 wanita positif dadah dan mereka kini direman sehingga 8 Julai ini.

Menurut Mohd Abduh, berdasarkan maklumat, kesemua mereka hadir ke pesta liar berkenaan selepas mendapat maklumat menerusi aplikasi WhatsApp daripada penganjur yang berasal dari Batu Pahat dengan setiap individu masing-masing dikenakan bayaran RM30.

“Kesemua 76 individu yang ditahan ini akan didakwa mengikut Perkara 11 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020 iaitu berkumpul di suatu tempat tanpa penjarakan sosial.

“Selain itu, bagi kesalahan penyalahgunaan dadah pula, mereka yang terlibat akan disiasat mengikut Seksyen 39A (1), Seksyen 12(2), Seksyen 6 serta Seksyen 15(1)(a) Akta Dadah Berbahaya 1952,” katanya.

Mohd Abduh turut menasihati pengusaha rumah inap supaya mengenal pasti pelanggan yang menyewa premis mereka dan ibu bapa supaya sentiasa mengawasi aktiviti anak-anak bagi mengelakkan terlibat aktiviti penyalahgunaan dadah. – Bernama


Gempa bumi Maghribi: Masjid Tinmel bersejarah musnah

RABAT, 25 Safar 1445H, Isnin – Gempa bumi paling dahsyat Maghribi merosakkan salah satu tapak bersejarah terpenting di Pergunungan High Atlas – sebuah masjid tanah dan batu yang dibina dinasti zaman pertengahan yang menakluki Afrika Utara dan Sepanyol.

Media Maghribi melaporkan, sebahagian daripada Masjid Tinmel telah runtuh.

Gambar tular dalam talian – yang tidak dapat disahkan oleh Reuters dengan segera – menunjukkan dinding runtuh, menara separuh runtuh dan timbunan besar serpihan.

Menjawab soalan Reuters mengenai kerosakan yang dilaporkan pada Tinmel, sumber Kementerian Kebudayaan Maghribi berkata, pihaknya memutuskan untuk memulihkan masjid itu dan akan membuat belanjawan untuknya, tanpa memberi penjelasan lanjut.

Masjid abad ke-12 dibina yang mana dinasti Almohad menubuhkan ibu kota pertamanya di lembah Atlas yang terpencil sebelum meneruskan untuk merebut Marrakech, mengisytiharkan pemimpinnya Khalifah dan berarak ke seluruh wilayah yang didorong oleh semangat keagamaan.

Tapak Warisan Dunia oleh Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) berkata, pihaknya telah dimaklumkan mengenai kemusnahan yang sangat penting kepada Masjid Tinmel – yang telah dicadangkan untuk disenaraikan sebagai tapak Warisan Dunia.

Namun pihaknya masih menunggu untuk menghantar pasukan bagi menilai kerosakan.

Lebih 2,000 orang maut dalam gempa bumi berukuran 6.8 magnitud – yang paling dahsyat di kawasan berkenaan sejak sekurang-kurangnya tahun 1900.

Ia melanda pada malam Jumaat, memusnahkan bangunan tradisional merentasi High Atlas dan meruntuhkan rumah di banyak kampung yang dilihat oleh Reuters.

Gempa bumi itu juga menyebabkan kerosakan pada bandar lama Marrakech, tapak Warisan Dunia UNESCO. – Agensi


Rakus menjarah, Israel lulus bina 12,159 rumah haram di Tebing Barat

RAMALLAH, 1 Rabiulawal 1442H, Ahad – Israel meluluskan pembinaan 12,159 unit rumah haram Yahudi di Tebing Barat yang dijajah tahun ini, kata Pertubuhan Pembebasan Palestin (PLO).

Khamis lalu, kerajaan rejim Zionis meluluskan rancangan untuk membina 3,212 unit baharu untuk penempatan haram Yahudi di Tebing Barat, kata PLO dalam kenyataan semalam.

“Langkah (Israel) itu terjadi setelah perjanjian menormalisasi hubungan antara Emiriah Arab Bersatu (UAE) dan Bahrain di bawah Amerika Syarikat (AS).

“Ini adalah penentangan terhadap undang-undang antarabangsa dan resolusi PBB (Pertubuhan Bangsa-Bangsa Bersatu) dan tidak menghiraukan masyarakat antarabangsa,” katanya.

Bulan lalu, UAE dan Bahrain bersetuju untuk menjalin hubungan diplomatik budaya dan komersial dengan Israel, setelah menandatangani perjanjian yang diketuai AS pada 15 September di Washington.

Kedua-dua negara itu mendakwa kononnya perjanjian berkenaan akan menghentikan rancangan penaklukan wilayah oleh Israel, yang kini telah mengambil hampir 30 peratus dari Tebing Barat yang dijajah.

Bagaimanapun, pegawai Israel dan Perdana Menteri, Benjamin Netanyahu berulang kali menegaskan bahawa rancangan merampas wilayah tidak dihentikan, sebaliknya hanya ditangguh sementara. – Agensi


COVID-19: 38 peratus populasi Malaysia lengkap 2 dos vaksin

KUALA LUMPUR, 12 Muharram 1443H, Sabtu – Sebanyak 38 peratus atau 12,408,803 populasi negara ini telah melengkapkan dos suntikan vaksin COVID-19 setakat semalam, demikian menurut Jawatankuasa Khas Jaminan Akses Bekalan Vaksin COVID-19 (JKJAV).

Jawatankuasa itu menerusi perkongsian infografik dalam Twitter rasminya memaklumkan setakat semalam juga, seramai 17,961,600 orang atau 55 peratus telah menerima dos pertama, menjadikan jumlah kumulatif pemberian vaksin menerusi Program Imunisasi COVID-19 Kebangsaan (PICK) kini sebanyak 30,370,403 dos.

Bagi vaksinasi harian pula, sebanyak 483,855 dos diberikan semalam dengan 155,030 adalah dos pertama manakala 328,825 merupakan dos kedua.

PICK dilancarkan pada 24 Feb lepas bagi memberikan vaksinasi untuk membendung pandemik COVID-19 di seluruh negara. – Bernama


Anwar kata guna logo beza tak jejas hubungan PH

SEREMBAN, 26 Jamadilakhir 1443H, Sabtu – Keputusan PKR menggunakan logo sendiri dalam Pilihan Raya Negeri (PRN) Johor manakala Amanah dan DAP kekal menggunakan logo Pakatan Harapan (PH) tidak menjejaskan hubungan antara kesemua rakan sekutu parti itu, kata Pengerusi PH Datuk Seri Anwar Ibrahim.

Beliau berkata meskipun menggunakan logo yang berbeza namun hubungan kepimpinan PH masih mantap selain ia bukanlah sesuatu yang aneh dalam pilihan raya, malah ia pernah berlaku sebelum ini.

“Logo ini tidak menjejaskan hubungan, Pilihan Raya Umum (PRU) pada 2013 pun kita guna logo masing-masing dan PKR ketika itu mantap, kemudian PRN Sabah, PKR pakai (logo) PKR, DAP guna logo Warisan, tetapi tidak menjejaskan hubungan.

“Ada orang cuba nak gunakan isu logo ini, seolah-olah ia belum pernah berlaku dan dibesar-besarkan. Kami guna (logo PKR) kerana sentimen terutama di desa, orang Melayu, itu pandangan kami dan bila berbincang, perkara itu disepakati,” katanya kepada pemberita selepas sesi town hall sempena Majlis Perhimpunan Agung Tahunan Pusat Kegiatan Pelajar Islam Malaysia (PKPIM) kali ke-60 di sini hari ini.

Pada 26 Januari lepas, Majlis Presiden PH bersetuju membenarkan DAP dan Amanah menggunakan logo PH pada PRN Johor akan datang manakala PKR menggunakan logonya sendiri dalam pilihan raya itu.

Sementara itu Anwar yang juga Presiden PKR berkata syarat untuk parti itu meninggalkan rakan sekutunya, DAP, bagi membentuk kerjasama dengan mana-mana parti lain menghadapi PRN Johor tidak boleh diterima memandangkan DAP adalah induk PH sejak daripada awal.


Apa guna berkuasa jika tak mampu bela agama dihina?

MALAYSIA adalah negara Islam walaupun belum sempurna. Tujuan yang paling utama setelah berkuasa ialah memperkasakan agama lebih lebih lagi Islam adalah agama persekutuan.

Setiap Ahli Parlimen mesti memahami tugasnya setelah berjaya menjadi menteri. Apa yang mesti diutamakan setelah berkuasa. Kalau sekadar siang malam sibuk memikirkan kelangsungan kuasa dan bagaimana untuk menagih undi pengundi, maka anda telah jauh tersasar daripada neraca syarak dalam merebut kuasa.

Sehubungan dengan kuasa setelah menjadi menteri, maka isu memukul pengawal peribadi kerana berpuasa, menteri mesti melihat ianya bukan isu kecil tetapi kes tersebut adalah isu menghina agama Islam itu sendiri. Menteri mesti melihat dari sudut perlu mempertahankan kesucian agama malah ibadah puasa adalah salah satu daripada rukun Islam.

Menteri sebagai pelindung agama mesti tunjukkan ketegasan, pendekatan bijaksana kerana menjaga angka undi demi kelangsungan kuasa adalah satu kesilapan yang tiada khilaf.

Berkaitan isu menghina maruah orang Islam dan agama Islam, Saidina Omar al- Khattab pernah menghukum seorang kafir zimmi setelah didapati dengan pasti kafir zimmi tersebut mencabul maruah seorang muslimah.

Pencabulan tersebut hanya baru terkait dengan maruah seorang muslimah, isu memukul kerana berpuasa bukan hanya terkait dengan maruah individu, malah ianya termasuk menghina agama Islam.

Saya berharap, kerajaan mesti bertegas dengan apa jua isu yang menyentuh agama Islam.

Rakyat sudah cerdik dan pandai menilai, rakyat ingin melihat ketegasan diakhirnya bukannya nampak ketegasan itu diperingkat awal sahaja.

Oleh kerana rakyat semua bising maka kerajaanpun ” tunjuk” juga kebisingannya, tetapi selepas itu isu menghina agama ini selesai hanya dengan permohonan maaf dari pihak majikan yang menghina agama. Kononnya inilah pendekatan yang berhikmah dan harmoni.

Saya tidak nampak permohonan maaf dari majikan yang menghina agama sebagai pendekatan berhikmah, sebaliknya hanya sekadar demi menagih undi dan kelangsungan kuasa diri untuk terus kekal di pentas kerjaya politik.

Ustaz Haji Zamani Ibrahim
Presiden BERJASA


Ribut pasir, debu semakin kerap berlaku di seluruh dunia: PBB

BERLIN, 1 Jamadilawal 1445H, Rabu – Ribut pasir dan debu semakin kerap berlaku di sesetengah tempat di seluruh dunia, dengan sekurang-kurangnya satu perempat daripada ribut yang berlaku berpunca daripada manusia, menurut Konvensyen Pertubuhan Bangsa-Bangsa Bersatu untuk Menangani Penggurunan (UNCCD), lapor Xinhua.

“Pemandangan awan gelap bergulung pasir dan debu yang menyedut segala benda di laluannya dan mengubah siang menjadi malam merupakan antara kejadian alam yang paling menakutkan. Ia adalah fenomena yang mendatangkan malapetaka besar dari Asia Utara dan Tengah hinggalah Afrika sub-Sahara,” menurut Ibrahim Thiaw, setiausaha eksekutif UNCCD.

“Ribut pasir dan debu mengetengahkan cabaran yang besar dalam usaha untuk mencapai pembangunan mampan. Bagaimanapun, sebagai mana kejadian ribut pasir dan debu diburukkan lagi oleh aktiviti manusia, ia juga boleh dikurangkan menerusi tindakan manusia,” kata Thiaw.

Walaupun ribut merupakan fenomena semula jadi yang lazim dan bermusim di sesetengah wilayah, masalah itu diburukkan lagi oleh pengurusan tanah dan air yang lemah, kemarau dan perubahan iklim, menurut pakar UNCCD. – Bernama


Kelantan sumbang RM100,000 kepada Selangor dan Pahang

KOTA BHARU, 15 Jamadilawal 1443H, Isnin – Kelantan bersedia menyalurkan sumbangan sebanyak RM100,000 kepada dua buah negeri terjejas teruk banjir iaitu Selangor dan Pahang.

Menteri Besarnya, Datuk Ahmad Yakob berkata, sumbangan itu dari Tabung Serambi Mekah yang menunjukkan solidariti pihaknya bersama negeri terjejas dengan bencana.

“Kerajaan negeri juga merakamkan ucapan takziah kepada mangsa yang hilang tempat berteduh dan musnah harta benda.

“Semoga usaha pasukan keselamatan dan sukarelawan dipermudahkan oleh Allah SWT bagi melancarkan operasi pemindahan dan pemulihan pasca banjir,” katanya dalam kenyataan, hari ini.

Menerusi data yang dikongsi Jabatan Kebajikan Masyarakat (JKM), mangsa banjir di Pahang membabitkan 26,821 individu daripada 7,172 keluarga.

Jumlah mangsa banjir Pahang itu termasuk 8,617 kanak-kanak dan 1,490 bayi selain 1,503 warga emas serta 293 orang kurang upaya (OKU).

Manakala jumlah mangsa banjir di lapan negeri terus menunjukkan peningkatan kepada 44,652 orang daripada 13,487 keluarga.


Tidak rasmi: BN buat kejutan bentuk kerajaan di Melaka

MELAKA, 15 Rabiulakhir 1443H, Sabtu – Barisan Nasional (BN) setakat ini secara tidak rasmi telah memperoleh kerusi Dewan Undangan Negeri (DUN) yang cukup iaitu sekurang-kurangnya 15 bagi membentuk kerajaan di Melaka.

Berdasarkan keputusan yang diterima, sebahagian besar kawasan yang dimenangi BN adalah kerusi disandang mereka dalam Pilihan Raya Umum ke-14 (PRU14) lalu.

Selain itu, parti gabungan berkenaan dilaporkan merampas dua kerusi DUN yang sebelum ini dimenangi oleh Pakatan Harapan (PH).

Setakat ini, BN memenangi DUN Kuala Linggi, Tanjung Bidara, Ayer Limau, Lendu, Gadek, Machap Jaya, Durian Tunggal, Kelebang, Rim dan Merlimau.

Empat lagi kerusi dijangka dimenangi BN ialah Telok Mas, Sungai Rambai, Ayer Molek dan Duyong.


Banjir: Presiden Moldova sampai rasa simpati kepada Malaysia

KUALA LUMPUR, 18 Jamadilawal 1443H, Khamis – Presiden Republik Moldova Maia Sandu menyampaikan rasa simpati kepada Malaysia berikutan bencana banjir yang melanda negara pada masa ini.

Kedutaan Besar Malaysia di Bucharest, Romania dalam kenyataan memaklumkan Sandu menyampaikan rasa simpati tersebut selepas Duta Besar Malaysia ke Romania Tengku Datuk Sirajuzzaman Tengku Mohamed Ariffin yang turut ditauliahkan serentak ke Moldova menyerahkan watikah pelantikan kepada presiden republik itu di Chisinau, Moldova.

“Beliau (Sandu) telah menekankan keperluan untuk memanfaatkan peluang ekonomi dan perdagangan baharu yang dibuka hasil daripada perkembangan global.

“Beliau juga memajukan cadangan untuk meneliti draf perjanjian antara Malaysian dengan Moldova yang akan bermanfaat kepada kedua-dua negara dan rakyat,” menurut kenyataan itu.

Kenyataan itu menyebut Tengku Sirajuzzaman akan terus meneroka cara untuk mengukuhkan hubungan dua hala yang sedia terjalin antara kedua-dua negara.

Hubungan diplomatik antara Malaysia dengan Moldova telah terjalin pada 1993 dengan Kedutaan Besar Malaysia di Bucharest, Romania ditauliahkan serentak ke Republik Moldova. – Bernama


Papan tanda Jawi: ‘Semua buat tak kisah asal kerja siap’

BANGI, 18 Jamadilakhir 1443H, Jumaat – Siapakah pihak yang wajar bertanggungjawab atas kesilapan tulisan Jawi pada papan tanda jalan di Jalan Dana Permai dan Jalan Damai kawasan Residensi Permai serta Residensi Damai di Bandar Teknologi Kajang?

Kesilapan itu mengundang kemarahan orang ramai yang menyifatkan seolah-olah pihak yang bertanggungjawab dengan pemasangan papan tanda itu tidak peka terhadap kesilapan yang terang-terangan ke atas penggunaan tulisan Jawi.

Ini kerana, walaupun secara terang-terangan tulisan Jawi di tiga papan tanda jalan di kawasan berkenaan terdapat kesilapan pada ejaan dan huruf Jawi yang tidak bersambung, ia tetap tidak diperbetulkan.

Lebih menghairankan, apabila papan tanda itu tetap mendapat kelulusan daripada Majlis Perbandaran Kajang, memandangkan logo pihak berkuasa tempatan (PBT) jelas terpampang pada papan tanda jalan berkenaan.

Persoalan sama turut ditimbulkan bekas Naib Presiden Ikatan Muslimin Malaysia (ISMA), Prof Dr Zainur Rashid Zainuddin yang kesal terhadap kesilapan seumpama itu boleh berlaku di Malaysia.

“Tak tahu atau tak kisah? Malaysiaku. Inilah realiti yang berlaku. Yang buat tempahan tak tahu Jawi.

“Yang buat kerja memenuhi permintaan juga tak tahu Jawi. Yang berikan kelulusan pun tak tahu Jawi (Majlis Perbandaran Kajang). Yang pi pacak juga tak tahu Jawi,” katanya dalam hantaran di Facebook, hari ini.

Justeru, beliau mempersoalkan apakah kesilapan itu berlaku disebabkan oleh pihak yang tidak tahu mengenai Jawi atau sengaja tidak kisah mengenai perkara itu asalkan kerja siap dan selesai.


Berbeza fahaman, PAS belum sedia bekerjasama dengan Amanah

KOTA BHARU, 29 Syaaban 1442H, Ahad – Perbezaan fahaman menjadi punca PAS tidak boleh menjalin kerjasama dengan Parti Amanah Negara (Amanah).

Naib Presiden PAS, Datuk Mohd Amar Nik Abdullah berkata, perkara berkenaan juga menyebabkan pihaknya belum sedia menjalinkan hubungan dengan parti yang diterajui oleh Mohamad Sabu itu.

“Setakat ini kita tidak boleh terima sebab cara dan pendekatan Amanah berbeza dengan PAS.

“Hari ini, PAS masih belum menemui titik persamaan antara PAS dan Amanah,” katanya seperti dilapor media tempatan, hari ini.

Pada masa sama, Mohd Amar menyifatkan rundingan antara Amanah Kelantan dengan veteran UMNO, Tengku Razaleigh Hamzah sebagai pertemuan individu yang tidak membabitkan parti.

Beliau berkata, Amanah berhak melakukan rundingan dengan mana-mana pihak selari dengan konsep demokrasi yang diamalkan di negara ini.

“Rundingan itu bukan ancaman buat PAS,” katanya.


Kes kanser di Malaysia meningkat 11 peratus

BANGI, 2 Rejab 1443H, Jumaat – Malaysia melaporkan peningkatan kes kanser sebanyak 11 peratus iaitu 115,238 kes bagi tempoh 2012 hingga 2016 berbanding 103,507 kes untuk 2007 hingga 2011.

Menteri Kesihatan, Khairy Jamaluddin berkata, kanser juga adalah sebab utama kematian di hospital-hospital swasta (34.95 peratus) dan faktor kematian keempat di hospital Kementerian Kesihatan (KKM) (11.56 peratus).

Beliau berkata, penyakit berkenaan juga adalah antara 10 sebab utama kemasukan di hospital KKM (5.17 peratus) dan hospital swasta (5.37 peratus).

“Di Malaysia, tiga jenis kanser yang paling kerap berlaku dalam kalangan lelaki adalah kanser kolorektal atau usus besar (16.9 peratus), kanser paru-paru (14.8 peratus) dan kanser prostat (8.1 peratus).

“Dalam kalangan wanita pula adalah kanser payudara (33.9 peratus) diikuti dengan kanser kolorektal (10.7 peratus) dam kanser serviks (6.2 peratus),” katanya dalam kenyataan sempena Hari Kanser Sedunia, hari ini.

Dengan tema Rapatkan Jurang Penjagaan Kanser atau Close the Care Gap, Khairy berkata, kanser bukan sahaja memberi kesan negatif kepada pesakit, tetapi turut termasuk psikososial dan ekonomi keluarga serta pembangunan ekonomi negara.

“Kadar kelangsungan hidup relatif bagi pesakit-pesakit kanser setelah lima tahun disahkan menghidap kanser adalah 11.0 peratus untuk kanser paru-paru, 51.1 peratus kanser kolorektal, 51.6 peratus kanser serviks, 66.8 peratus dan 73.0 peratus kanser payudara.

“Sebanyak 63.7 peratus dari keseluruhan kanser dikesan pada tahap lewat (tahap III dan IV).

“Tahap kanser semasa penyakit ini dikesan menyumbang kepada kadar kelangsungan hidup pesakit-pesakit kanser,” katanya.

Beliau berkata, pengesanan awal serta rawatan yang cepat dan berkesan memberi peluang yang baik kepada pesakit untuk sembuh.

“Dari aspek penjagaan dan rawatan untuk pesakit kanser di Malaysia, banyak juga kemajuan yang telah dicapai.

“KKM menyediakan perkhidmatan rawatan dan penjagaan yang terbaik serta berkualiti untuk pesakit-pesakit kanser,” katanya.

Namun, beliau tidak menafikan wujud ketidaksamaan dalam penjagaan dan rawatan kanser di negara ini.

Katanya, kebanyakan perkhidmatan tertumpu di pusat-pusat bandar dan sukar untuk dicapai oleh pesakit yang tinggal jauh dari bandar atau pedalaman.

“Kerajaan sebelum ini melalui KKM, telah memperkenalkan program PeKa B40 bagi menampung keperluan kesihatan golongan berpendapatan rendah.

“Ia merangkumi saringan kanser tertentu, bantuan alat perubatan, insentif melengkapkan rawatan kanser dan insentif tambang pengangkutan,” katanya.

Bagaimanapun, Khairy berkata, dengan beban penyakit NCD termasuklah kanser yang terus meningkat, kerajaan memerlukan satu reformasi sistem kesihatan yang kalis masa hadapan dan akan turut merangkumi reformasi sistem pembiayaan kesihatan.

Sehubungan itu, satu Kertas Putih Kementerian Kesihatan Malaysia akan disediakan untuk dibentangkan di Parlimen bagi mendapat sokongan kedua-dua Ahli Parlimen kerajaan dan pembangkang.

“Sempena sambutan Hari Kanser Sedunia pada tahun ini, saya menyeru kepada semua supaya sentiasa menjadikan amalan cara hidup sihat dan menjaga kesihatan diri sebagai satu daripada agenda utama dalam kehidupan seharian kita.

“Ayuh berganding bahu dan beri sokongan padu kepada KKM untuk mengurangkan beban kanser yang kian meningkat dan bersama-sama menangani jurang penjagaan kanser di negara kita,” katanya.


Gagal bebaskan Palestin bukan alasan negara Arab ‘berundur’

BANGI, 3 Safar 1442H, Isnin – Kegagalan negara Arab membebaskan Palestin daripada cengkaman Zionis tidak boleh dijadikan alasan untuk negara itu berundur dari medan perjuangan.

Pensyarah Program Hubungan Antarabangsa, Universiti Malaysia Sabah (UMS), Asmady Idris berkata, mereka perlu terus bersama-sama nekad dengan rakyat Palestin untuk berjuang.

“Negara Islam lain, terutama Turki dan Iran, selain Malaysia akan sentiasa berada pada pihak Palestin untuk memastikan nasib dan kemaslahatan mereka terbela.

“Hakikatnya, ia tugas berat untuk digapai memandangkan dunia Islam sudah tidak lagi berada di singgah sana pimpinan dunia.

“Namun, ia tidak seharusnya mematahkan semangat umat Islam untuk sentiasa beriltizam menunjukkan komitmen tinggi mendukung cita-cita dan impian rakyat Palestin,” katanya menulis di Berita Harian, hari ini.

Beliau menjelaskan secara fakta kekuatan Islam bukanlah semata-mata terletak pada institusi khalifah.

Jelasnya, punca utama kekuatan Islam terletak kepada ajaran Islam itu sendiri yang sentiasa berkembang melalui dakwah dan jika dapat dihayati serta dipraktiskan semula umat Islam, nescaya tidak mustahil dunia Islam akan kembali bergema.

“Punahnya, umat Islam kini tidak lagi menghayati inti pati ajaran Islam sebenar. Contoh paling tepat, perintah pentingnya bersatu dan mengukuhkan tali silaturahim. Ternyata apa jelas, umat Islam berbalah sesama sendiri.

“Malah, mereka sanggup menumpahkan darah seagama sendiri seperti yang berlaku di Asia Barat kini.

“Dalam perkataan lain, sebelum umat Islam menuding jari kepada pihak lain mengenai kelemahan, mereka wajib cermin diri sendiri terlebih dahulu,” katanya.


Guna wang rizab negara bantu rakyat, jangan ‘ajar’ meminjam

Oleh Ainul Illia Meor Suzurudin

BANGI, 23 Jamadilawal 1443H, Selasa – Desakan serta cadangan supaya kerajaan membenarkan pengeluaran wang daripada Kumpulan Wang Simpanan Pekerja (KWSP) berjumlah RM10,000, disifatkan sebagai tidak cukup praktikal.

Menjelaskan perkara itu, Ketua Penerangan Parti BERJASA, Hazwan Mohamad berkata, jika dilihat kepada data yang dikeluarkan KWSP, secara dasarnya simpanan pencarum kini semakin menipis.

Katanya, selepas tiga kali membenarkan ahli mengeluarkan dana persaraan di bawah program i-Lestari, i-Sinar dan i-Citra, kira-kira 6.1 juta ahli KWSP kini mempunyai simpanan kurang daripada RM10,000 dalam akaun KWSP mereka.

Daripada 6.1 juta itu, 3.6 juta mempunyai kurang daripada RM1,000 dalam akaun, katanya.

“Melalui data yang dikeluarkan KWSP juga menyatakan pemohonan paling ramai membuat pengeluaran adalah dalam kalangan Bumiputera.

“4.4 juta ahli Bumiputera kini mempunyai kurang daripada RM10,000 dan dua juta mempunyai kurang daripada RM1,000 dalam akaun KWSP mereka,” katanya.

Bimbang dengan keadaan tersebut, Hazwan berkata, orang ramai sebaliknya perlu mengubah desakan daripada meminta membenarkan pengeluaran wang KWSP, kepada menggesa kerajaan mengeluarkan duit untuk rakyat.

Beliau berkata, adalah lebih baik kerajaan mengeluarkan wang rizab negara daripada menyarankan rakyat untuk menambah beban dengan membuat pinjaman baharu.

“Kita perlu mendesak kerajaan untuk berbelanja lebih untuk rakyat. Saya mengesyorkan kerajaan untuk mengambil sedikit dari wang rizab negara yang besar itu.

“Menurut rekod terkini rizab antarabangsa Bank Negara Malaysia (BNM) pada 30 November berjumlah AS$116.7 bilion atau RM495.641 bilion dan meningkat sedikit berbanding AS$116.5 bilion atau RM492.795 bilion pada 15 November lalu,” katanya.

Katanya, tidak salah untuk kerajaan mengambil sedikit dari wang rizab negara ini membantu rakyat yang terkesan, baik disebabkan malapetaka banjir baru-baru ini mahupun kesan kelembapan ekonomi akibat pandemik.

“Bukannya membiarkan rakyat menghabiskan wang simpanan persaraan hari tua atau menggalakkan rakyat berhutang dengan bank seperti yang diumumkan oleh Perdana Menteri baru-baru ini.

“Kerajaan jangan takut berbelanja untuk membantu rakyat dalam situasi rakyat tertekan sekarang ini,” katanya.


Saring pemohon, pastikan hanya ekspatriat layak sertai MM2H

KUALA LUMPUR, 1 Rabiulawal 1443H, Jumaat – Sejak dilaksanakan 19 tahun lalu, program Malaysia Rumah Kedua Ku (MM2H) mendapat sambutan menggalakkan dalam kalangan warga asing untuk menetap di negara ini, dan antara tarikan utama ialah kepelbagaian budaya.

Menurut portal rasmi Kementerian Pelancongan, Seni dan Budaya (MOTAC) yang merupakan penyelaras program itu, faktor cuaca, perkhidmatan perubatan dan impak pelaburan  turut menjadi pendorong warga asing memilih Malaysia sebagai rumah kedua mereka.

Namun, laporan  Ketua Audit Negara  2019, Siri Dua yang dibentangkan pada 28 Sept lepas, mendedahkan beberapa kelemahan program  MM2H sejak dimulakan pada 2002, terutama risiko keselamatan negara kerana ketiadaan syarat  keperluan Surat Akuan Kelakuan Baik (LOGC) untuk mengesahkan  tanggungan yang dibawa peserta MM2H bebas daripada salah laku jenayah.

Selain itu, pengurusan program  MM2H juga didapati kurang cekap berikutan ketiadaan pangkalan data secara bersepadu dan kelemahan kawalan dalaman  Sistem Imigresen Malaysia (MyIMMs) yang akan menyukarkan MOTAC dan Jabatan Imigresen memantau secara berkesan dan menilai pencapaian MM2H.

Bagaimanapun, pembukaan semula program MM2H bulan ini selepas dihentikan seketika pada tahun lepas berikutan pandemik COVID-19, akan ditambah baik dengan syarat baharu.

Ketua Setiausaha Kementerian Dalam Negeri (KDN)  Wan Ahmad Dahlan Abdul Aziz dipetik berkata langkah itu dibuat berikutan kerajaan memahami kebimbangan rakyat mengenai kemasukan warga asing ke negara ini, selain bagi memastikan hanya peserta yang benar-benar layak dan tidak mempunyai rekod kesalahan jenayah dibenarkan menyertai program itu.

Langkah itu juga bagi memastikan warga asing yang berhasrat tinggal di Malaysia  di bawah program berkenaan adalah mereka yang berkualiti dan boleh menyumbang kepada ekonomi negara.

MENJADI POLEMIK

Syarat dan ketetapan baharu itu bagaimanapun mencetuskan polemik, terutama dalam kalangan penganalisis dan mereka yang terlibat secara langsung dalam perkhidmatan MM2H.

Malah, Sultan Johor Sultan Ibrahim Sultan Iskandar turut meminta kerajaan mengkaji semula syarat-syarat ketat yang ditetapkan untuk program berkenaan.

Menurut penganalisis pengurusan krisis Nordin Abdullah, syarat-syarat ketat tersebut dibimbangi akan menyebabkan peserta MM2H beralih ke negara lain yang turut bersaing menawarkan program hampir sama.

“Ini merupakan perniagaan persaraan. Mereka (ekspatriat) meneliti negara-negara yang lebih lestari untuk mereka diami.

“Dari satu sudut, memang benar mereka tidak melabur berbilion dolar seperti kilang atau rangkaian runcit, tetapi hakikatnya mereka adalah pelabur,” katanya dalam program The Brief yang disiarkan Bernama TV baru-baru ini.

Sebagai penambahbaikan, KDN memperkenalkan 10 syarat baharu yang dilihat mampu mengimbangi aspek keselamatan dan ekonomi.

Antaranya, keberadaan atau pemastautinan peserta di negara ini adalah sekurang-kurangnya 90 hari dalam setahun dan pendapatan luar negara peserta MM2H adalah sekurang-kurangnya RM40,000 sebulan berbanding RM10,000 sebelum ini.

Selain itu, peserta MM2H perlu mempunyai pemilikan akaun simpanan sekurangnya-kurangnya RM1 juta dan pengeluaran maksimum sebanyak 50 peratus dibenarkan ke atas nilai prinsipal bagi tujuan pembelian hartanah, kesihatan dan pendidikan anak mereka serta usia pemohon yang layak bagi program itu turut dipecahkan kepada dua kategori iaitu 35 hingga 49 tahun dan 50 tahun ke atas.

Sementara itu, Ketua Pegawai Eksekutif yang juga pengasas TEG Media Andy Davison  yang terlibat dalam pengeluaran dan perkhidmatan visa MM2H, berkata pihaknya menerima maklum balas negatif daripada komuniti ekspatriat dan individu yang berminat dengan program tersebut susulan penambahbaikan tersebut.

“Ini akan membawa kesan negatif khususnya dalam kalangan komuniti perniagaan yang mencari peluang pelaburan di negara ini.

“Mereka juga berpendapat Malaysia tidaklah begitu mengalu-alukan kedatangan mereka seperti yang disangkakan. Jadi, mereka mula menimbang semula hasrat untuk melabur di sini,” katanya.

RANGSANG EKONOMI

Sejak diperkenalkan, seramai 57,478 warga asing telah diberikan pas jangka panjang untuk menetap di negara ini sebelum program itu dihentikan sementara pada Ogos 2020 akibat pandemik COVID-19.

Rekod menunjukkan MM2H berjaya merangsang ekonomi negara dengan pendapatan berjumlah RM11.89 bilion iaitu secara kumulatif menerusi fi visa, pembelian hartanah dan kenderaan persendirian, simpanan tetap dan perbelanjaan isi rumah.

Pensyarah kanan  Pusat Pengajian Ekonomi, Kewangan dan Perbankan, Universiti Utara Malaysia  Dr Nur Hafizah Mohammad Ismail berkata, pengaktifan semula program MM2H secara tidak langsung dapat melonjakkan semula aktiviti ekonomi yang sedikit lumpuh sebelum ini, akibat sekatan pergerakan yang dilaksanakan kerajaan bagi membendung penularan COVID-19.

Keputusan itu merupakan langkah yang wajar, terutama ketika negara kini sedang beralih ke fasa endemik.

“Strategi kerajaan menerusi program ini adalah antara usaha yang baik untuk menyokong Pelan Pemulihan Negara, sekali gus merangsang ekonomi terutamanya pertumbuhan sektor pelaburan hartanah di Malaysia.

‘’Selain itu, saya juga bersetuju dengan cadangan mengenai penglibatan bersepadu Jabatan Imigresen,  KDN, MOTAC  serta ejen-ejen pelancongan berdaftar yang dilantik, bagi memastikan  butiran permohonan dan memantau aktiviti peserta dan tanggungan mereka sepanjang berada di Malaysia,’’ katanya kepada Bernama.

JALAN TERBAIK

Mengulas mengenai usaha penambahbaikan syarat-syarat MM2H yang dilakukan KDN, penganalisis jenayah Shahul Hamid Abdul Rahim berpendapat langkah itu merupakan jalan terbaik bagi membendung pelbagai kes jenayah yang dikaitkan dengan warga asing yang menetap di Malaysia.

Beliau berkata, program MM2H sebelum ini menunjukkan kelemahan ketara apabila pihak berkaitan gagal membuat tapisan ke atas setiap peserta dan tanggungan mereka.

Situasi itu menyukarkan pihak kerajaan mengenal pasti pemohon dan  tanggungan yang bebas daripada salah laku jenayah, sekali gus boleh mengancam keselamatan dan keamanan negara, jelasnya.

“Asas program itu ialah beri keutamaan kepada warga-warga asing lebih senior (pesara) yang berhasrat untuk duduk dan berehat di negara ini. Selain itu, program ini pada awalnya juga hanya terbuka kepada peserta dari beberapa negara sahaja seperti Jepun.

“Namun, beberapa tahun selepas itu sudah banyak negara diberi peluang untuk menyertai program  MM2H, dan mereka (peserta dan tanggungan) yang  duduk di sini juga terdiri daripada golongan yang lebih muda (bawah 50-an),’’ katanya kepada Bernama.

Beliau berpandangan keadaan itu memberi peluang kepada penyalahgunaan pas selain membuka ruang kepada yang berkenaan untuk melakukan jenayah di negara ini.

Shahul Hamid berkata, Dengan syarat baharu yang lebih ketat, agensi berkaitan dapat memastikan setiap pemohon atau peserta program adalah mereka yang telah disaring dan benar-benar berhasrat untuk menetap di sini atas tujuan yang dibenarkan.

“Apabila yang menetap di sini itu golongan yang lebih berusia, kita boleh anggap mereka ini berkelakuan baik, tetapi bagaimana yang muda? (Golongan) Ini yang banyak salah guna (tujuan program) sehinggakan terkait dengan kes jenayah.

“Kita tidak mahu mereka ini memohon program MM2H hanya sekadar mendapatkan pas jangka panjang untuk duduk di Malaysia sebab kita pun tidak tahu mereka ini siapa sebenarnya,  macam-macam jenayah boleh mereka lakukan termasuklah menjadi scammer… ini antara maklumat yang kita terima, sebab itu perkara ini menjadi kebimbangan kita,’’ katanya.

Program MM2H membolehkan warga asing membeli hartanah dan tinggal di Malaysia di bawah pas lawatan sosial kemasukan pelbagai dan MOTAC merupakan penyelaras program tersebut sejak 2002. – Bernama


98,000 rumah PPR disiapkan di seluruh negara

SEREMBAN, 18 Safar 1444H, Khamis – Sebanyak 98,000 unit rumah daripada 156 projek Program Perumahan Rakyat (PPR) di seluruh negara telah disiapkan setakat 5 Sept lepas membabitkan kos berjumlah RM11.6 bilion, sekali gus memenuhi hasrat golongan berpendapatan rendah untuk memiliki rumah.

Menteri Perumahan dan Kerajaan Tempatan Datuk Seri Reezal Merican Naina Merican berkata lebih 10,000 unit rumah membabitkan 26 projek pula masih dalam pembinaan dan dijangka siap pada 2025.

“PPR ini lebih kepada untuk golongan yang berada pada tahap paling rendah dalam B40, tanpa ada program yang melibatkan intervensi kerajaan yang begitu mendalam dengan kadar subsidi yang tinggi, mana mungkin mereka ini mampu memiliki rumah.

“Daripada RM11.6 bilion itu sekurang-kurangnya RM8.8 bilion disubsidi kerajaan lebih 20 tahun untuk pastikan rakyat memiliki rumah.. ada dua PPR lagi yang akan kita saksikan pecah tanah dalam masa terdekat iaitu di PPR Bera, Pahang dan Kepala Batas, Pulau Pinang,” katanya kepada pemberita selepas menyerahkan surat tawaran kepada penghuni PPR di sini hari ini.

Beliau berkata kementerian juga memperkukuhkan lagi hala tuju PPR ke arah menjayakan agenda Malaysia Berdaya Huni termasuk menaik taraf keluasan rumah bersaiz 750 kaki persegi mulai Jun lepas, selain menerapkan elemen keterhubungan dan akses Internet seperti pemasangan gentian ke rumah (fibre to the home) (FTTH).

Menurutnya, kebenaran pembinaan projek PPR Dimiliki dan PPR Disewa di atas tanah milik kerajaan negeri tanpa perlu dipindahkan hak milik kepada Pesuruhjaya Tanah Persekutuan turut diwujudkan semula, selain kenaikan kadar kelayakan maksimum pendapatan isi rumah pemohon dinaikkan daripada RM3,000 kepada RM5,000 sebulan.

Dalam pada itu, Reezal Merican berkata di Negeri Sembilan lebih 1,000 unit rumah disiapkan melibatkan lebih 400 kediaman di PPR Ladang Tanah Merah, Port Dickson dan PPR Rembau yang masih dalam pembinaan.

Terdahulu, seramai 90 penerima skim sewa untuk milik (RTO) menerima surat tawaran membabitkan 100 unit rumah di Rantau yang dilengkapi pelbagai kemudahan seperti gelanggang futsal, dewan serba guna dan surau dan dijangka mula diduduki bermula 1 Okt ini.

“Pada masa ini, kadar sewaan bagi PPR Rantau adalah RM237 sebulan untuk tempoh 20 tahun, penerima manfaat di bawah skim ini akan ditawarkan membeli rumah tersebut secara berperingkat dengan tawaran pada tahun kelima, ke-11 dan ke-16 iaitu selepas tempoh sewaan setiap lima tahun berakhir,” katanya. – Bernama


Tak pernah beri Bella makan cili, najis dan simbah air panas: Siti Bainun

KUALA LUMPUR, 1 Syaaban 1444H, Rabu – Pengasas Rumah Bonda, Siti Bainun Ahd Razali hari ini memberitahu Mahkamah Sesyen bahawa kejadian remaja perempuan sindrom Down yang dikenali sebagai Bella disuruh makan cili dan najis selain diikat, disimbah air panas serta ditekap dengan kuali panas tidak pernah berlaku.

Siti Bainun, 31, berkata, tuduhan yang dibuat oleh bekas penghuni rumah kebajikan itu, Yasmin Nahar Mahmood terhadapnya semasa saksi pendakwaan kelima itu memberi keterangan di mahkamah adalah tidak benar.

“Seingat saya, Yasmin semasa menjadi saksi beritahu mahkamah kononnya saya suruh dia ikat Bella setiap masa, suruh bagi cili, makan najis, simbah air panas, tekap kuali panas dan marah-marah. Sememangnya tiada keperluan untuk saya berbuat begitu kepada Bella,” katanya.

Beliau berkata demikian semasa disoal peguamnya, Mohammad Farhan Maaruf ketika membela diri atas pertuduhan mengabai dan menganiaya remaja berumur 13 tahun itu.

Siti Bainun berkata, dia juga tidak pernah mengarahkan Yasmin dan seorang lagi bekas penghuni Rumah Bonda dikenali sebagai Aida supaya menganiaya Bella atau menyuruh mereka menyimbah air panas terhadap remaja perempuan itu kerana Bella tidak pernah sekalipun menyusahkannya.

Pada prosiding sebelum ini, Yasmin memberitahu mahkamah bahawa Siti Bainun memberi Bella makan 20 biji cili padi, mengugut akan menyimbah air panas ke atas Bella serta mengarahkannya dan Aida memegang Bella serta memaksa remaja itu melutut.

Disoal Mohammad Farhan mengenai keterangan Yasmin mengenai arahan memberi Bella makan cili, Siti Bainun menjawab sepanjang pengetahuannya perkara tersebut tidak pernah berlaku terhadap anak-anak jagaannya.

“Saya tidak pernah buat apa-apa kepada sesiapa pun, walaupun dalam banyak-banyak orang dalam rumah itu, Yasmin yang banyak memeningkan kepala saya setiap hari,” katanya.

Siti Bainun diperintah membela diri atas pertuduhan mengabai dan menganiaya remaja itu, sehingga menyebabkannya mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.

Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.

Perbicaraan di hadapan Hakim Izralizam Sanusi bersambung petang ini. – Bernama


Kita hanya ada Kerajaan Malaysia, bukan Kerajaan Madani


Kembalikan naratif kedaulatan Melayu ke landasan tepat

Oleh Athirah Huda Zalhe

BANGI, 21 Zulhijjah 1443H, Khamis – Naratif sebenar kedaulatan Melayu perlu dikembalikan ke landasan betul dan membina premis yang tepat supaya takrifannya dapat diterjemahkan dengan lebih baik.

Pengasas Jurisprudens Watan, Datuk Dr Wan Ahmad Fauzi Wan Husain percaya bahawa tindakan segelintir pihak menghina Islam dan Melayu kebelakangan ini berpunca daripada pembentukan naratif tidak tepat terhadap takrifan kedaulatan.

Beliau menjelaskan, naratif itu seolah-olah tidak selari apabila rakyat menerima Raja-Raja Melayu sebagai pemegang amanah daripada Allah SWT, namun pada masa meletakkan juga demokrasi sebagai prinsip kedaulatan negara.

Apatah lagi, katanya, apabila istilah kontrak sosial digunakan dan dipopularkan, walhal ia adalah satu sisi falsafah undang-undang yang meletakkan manusia lebih berkuasa daripada Allah SWT.

“Kontrak sosial ini bukan rundingan sosial, bukan rundingan antara kaum yang kita ciptakan yang lari daripada sejarah.

“Rundingan sosial ini satu pemikiran, satu falsafah yang meletakkan mandat rakyat majoriti sebagai kuasa tertinggi untuk menggubal undang-undang walaupun ia bercanggah hukum syarak, dan inilah yang diasas kepada demokrasi,” katanya dalam temu bual Dimensi di TV Pertiwi, hari ini.

Dr Wan Ahmad Fauzi yang juga Profesor Madya di Universiti Malaysia Pahang (UMP) berkata, kontrak sosial dan demokrasi tiada di dalam Perlembagaan negara.

Katanya, demokrasi yang diamalkan di negara ini hanyalah beberapa aspek dari sudut Dewan Rakyat, Dewan Negara dan sistem pemilihan terbuka.

“Seperti zaman sahabat berlaku pilihan raya tetapi di kalangan enam sahabat yang terbaik untuk dipilih sebagai khalifah. Ia bukan terbuka, bukan demokrasi mutlak.

“Tetapi kita sendiri yang meletakkan kononnya kita merdeka, terbentuknya Perlembagaan Persekutuan kerana constitutional bargain. Kita menghidupkan fahaman ini, jadi seolahnya kita bergantung pada orang luar yang belum lagi diberi kerakyatan oleh raja kita,” katanya.

Beliau menjelaskan perkara demikian sebagai mengulas insiden persembahan pelawak di Crackhouse Comedy Club, baru-baru ini yang menghina dan mempersendakan agama Islam.

Memandang serius perkara berkenaan, beliau berkata, segelintir pihak hari ini seolah-olah tiada modal untuk dihormati sehingga sanggup mengorbankan prinsip agama.

“Kita merasakan kita lebih bersifat terbuka kalau menilai atau menerima apa yang bercanggah daripada agama kita.

“Bukan semua perkara mesti bersifat terbuka, kita boleh menerima nilai-nilai yang bercanggah dengan agama Islam sehingga Islam pun boleh dilawak dan dianggap satu bahan yang boleh dipersendakan,” katanya.

Tonton penuh di sini:


Serangan gudang makanan boleh bawa kepada bencana ekologi

KYIV, 27 Syaaban 1443H, Rabu – Pihak berkuasa Ukraine memberi amaran bahawa serangan berterusan Russia yang memusnahkan gudang makanan di bandar Brovary, boleh membawa kepada bencana ekologi.

Kementerian Pertahanan Ukraine membawa wartawan melawat ke gudang penyejukan di Brovary, yang musnah akibat serangan udara Russia pada 13 Mac lalu.

Datuk Bandar Brovary, Igor Saposhka berkata, 50,000 tan makanan terutamanya ikan, daging, ayam dan buah-buahan di gudang itu musnah akibat serangan berkenaan.

Katanya, pihak berkuasa sedang berusaha membersihkan makanan yang musnah supaya bencana ekologi tidak berlaku di wilayah itu.

Dalam satu kenyataan, pegawai di pusat makanan itu memberitahu bahawa bau busuk makanan itu meresap ke udara di sekitar kawasan, dan ia berisiko membawa kepada bencana ekologi jika hujan atau cuaca panas.

Media turut dibawa melawat pusat bantuan kemanusiaan yang terletak di Brovary dan struktur yang musnah akibat serangan udara Russia.

Peperangan Russia terhadap Ukraine mencetuskan kemarahan antarabangsa, dengan Kesatuan Eropah (EU), AS dan UK antara lain melaksanakan sekatan kewangan ke atas Moscow.

Sekurang-kurangnya 1,179 orang awam telah terbunuh di Ukraine dan 1,860 cedera, menurut anggaran Pertubuhan Bangsa-Bangsa Bersatu (PBB) yang menjangkakan angka sebenar jauh lebih tinggi.

Malah, lebih 3.9 juta rakyat Ukraine juga melarikan diri ke beberapa negara Eropah, dengan berjuta-juta lagi hilang tempat tinggal dalam negara itu.-  Agensi


Ribuan rakyat Mesir bekerja di Kuwait hilang pekerjaan

KAHERAH, 16 Zulhijjah 1441H, Khamis – Ribuan rakyat Mesir yang bekerja di Kuwait kehilangan pekerjaan selepas Direktorat Jeneral Penerbangan Awam (DGCA) negara itu menangguhkan penerbangan ke 31 negara berisiko tinggi termasuk Mesir.

Tindakan itu difahamkan sebagai sebahagian daripada usaha membendung penyebaran COVID-19.

Berikutan wabak coronavirus, ribuan rakyat Mesir pulang ke rumah, namun dengan penangguhan penerbangan antara kedua-dua negara, mereka tidak akan dapat kembali untuk bekerja.

Menurut laporan Al-Araby Al-Jadeed, sebilangan syarikat swasta Kuwait memberitahu pekerja bahawa kontrak mereka ditamatkan.

Sementara itu, seorang pegawai di Pihak Berkuasa Awam Kuwait untuk Tenaga Kerja berkata, hampir 340,000 ekspatriat meninggalkan negara itu susulan wabak berkenaan.

Beliau turut menambah sebahagian syarikat Kuwait meminta izin untuk merekrut pekerja baharu jika pekerja mereka tidak kembali.

Para pakar berkata, sebilangan ekspatriat yang meninggalkan negara ini ada menyewa rumah, sewa tertungak dan pinjaman bank yang perlu dilunaskan.

Hasilnya penyelesaian realistik perlu dicari untuk melindungi hak pekerja serta mereka yang mempunyai kontrak.

Hampir 518,843 rakyat Mesir bekerja di Kuwait. – Agensi


Isu Kesultanan Sulu: Kerajaan jamin ambil tindakan tegas

BANGI, 16 Zulkaedah 1444H, Isnin – Tindakan tegas akan dikenakan terhadap individu yang menyediakan bahan sokongan sama ada secara langsung atau tidak kepada waris Kesultanan Sulu.

Sekretariat Khas Sulu dalam kenyataan memaklumkan, negara akan terus mengambil langkah proaktif selain melibatkan semua pihak berkepentingan dalam usaha mempertahan kesucian timbang tara di peringkat antarabangsa.

“Negara akan mempertahankan dan memberikan sokongan penuh kepada pegawai kerajaan yang akan melaksanakan tugas dalam tuntutan ini termasuk peguam Negara bagi menjaga kedaulatan Sabah.

“Ini menyangkal percubaan mana-mana pihak yang mencabar kesahihan Sabah sebagai sebahagian dari Malaysia seperti telah ditentukan oleh Laporan Suruhanjaya Cobbold 1962 dan Perjanjian Malaysia 1963,”katanya.

Peguam Negara pada 29 Mei lalu menerima surat daripada Peguam bela mewakili waris Sultan Sulu Paul Cohen, menuntut pembayaran segera Final Award berjumlah AS$16.412 bilion (termasuk 10 peratus faedah), AS$4,026,592.64 kos timbang tara dan AS$3,502,394.24 undang-undang bayaran peguam.

Dalam pada itu Sekretariat Khas Sulu menyifatkan dakwaan Dr Gonzalo Stampa yang menyatakan Malaysia gagal untuk mematuhi Final Award sebagai keterlaluan.

Tegas Sektretariat, dakwaan berkenaan yang dibuat dalam surat langsung jelas tidak menjelaskan kedudukan undang-undang negara dan secara tidak tepat memfitnah kerajaan ini.

Justeru, kerajaan Malaysia menafikan semua dakwaan dan sindiran yang dibuat dalam surat yang dihantar oleh Paul J Cohen kerana ia tidak bencirikan kedudukan undang-undang negara ini.

Malah, Peguam Negara telah menyenaraikan semua fakta tuntutan yang tidak dapat dipertikaikan oleh mereka.


Banjir Johor: Lima lagi PPS dibuka, mangsa meningkat 1,093

JOHOR BAHRU, 2 Rejab 1444H, Selasa – Jumlah mangsa banjir di Johor terus meningkat kepada 1,093  orang setakat 4 petang ini berbanding 422 mangsa yang direkodkan pada pukul 2 petang tadi, susulan hujan lebat yang turun tidak henti-henti sejak awal pagi tadi.

Jawatankuasa Pengurusan Bencana Negeri (PPBN) memaklumkan lima lagi pusat pemindahan sementara (PPS) baru dibuka menjadikan kesemuanya 13 PPS di Daerah Kluang, Segamat dan Kota Tinggi.

“Segamat merupakan daerah paling teruk terjejas dengan 975 mangsa daripada 273 keluarga, yang ditempatkan di lapan PPS.

Bagi Daerah Kluang pula, seramai 75 orang daripada 19 keluarga dipindahkan ke empat PPS sementara 43 penduduk daripada enam keluarga di Daerah Kota Tinggi dipindahkan ke sebuah PPS,” kata jawatankuasa itu dalam satu kenyataan, petang ini.

Menurut jawatankuasa itu juga, setakat ini tiada jalan yang ditutup di negeri ini dengan kesemuanya masih boleh dilalui oleh semua kenderaan.

Berdasarkan data Jabatan Pengairan dan Saliran, empat sungai di Johor telah melepasi paras berbahaya dengan trend menaik iaitu Sungai Muar (muara Sungai Gemas) berada di paras 19.04 meter (m), Sungai Lenik (Ladang Chaah) di paras 6.4m, Sungai Segamat (Segamat Kecil) di paras 37.97m dan Sungai Kahang (Kampung Contoh) di paras 14.41m.-  Bernama